text:
NKHANI YAKULONGOSORA UMOYO WA MUNTHU
Kwithu Tikamba Ni Kale Kuteŵetera Yehova
Ŵanthu ŵakuti nili kukozga adada. Maso, kendero, kweniso milangwe. Kweni pali chinyake icho nili kukozga adada. Ŵali kunisambizga kuteŵetera Yehova. Nakuti kwithu tikamba ni kale kuteŵetera Yehova. Lekani nilongosore.
A Thomas (1) * Williams ŵakababika pa Janyuwale 20, 1815 ku Horncastle, England. Amama ŵawo ŵakafwa iwo ŵali na vyaka viŵiri. Mu nyumba yakwawo ŵakaŵamo ŵana ŵanayi ndipo wose ŵakalereka na adada ŵawo a John Williams. A John Williams ŵakasambizga mwana wawo Thomas Williams ukalipentara, kweni Thomas Williams wakakhumbanga ntchito yinyake.
Mu England, ŵanthu ŵakamba kutemwa kusopa. Muliska munyake zina lake John Wesley, wakafuma mu tchalitchi la Church of England na kwambiska tchalitchi la Society of Methodists. Mu tchalitchi ili, ŵakakhumbanga kuti munthu wasambirenge Baibolo payekha kweniso wapharazgenge. Ivyo Wesley wakasambizganga vikathandazgika chomene. A John Williams na banja lawo ŵakanjira tchalitchi ili. A Thomas, ŵakamba umishonale ku South Pacific. Mu Julayi 1840, iwo na awoli ŵawo a Mary, (2) ŵakaluta ku Lakeba Island, * ku Fiji. Ku malo agha, ŵanthu ŵakalyanga nyama ya munthu.
ŴAKAKHALANGA NA ŴANTHU AWO ŴAKALYANGA NYAMA YA MUNTHU
A Thomas na awoli ŵawo ŵati ŵafika ku Fiji ŵakasuzgika chomene. Ku malo agha kukaŵa kwakukhalira kweniso kukawotchanga. Kukaŵa nkhondo, ŵanthu ŵakakomanga vyokoro mwakuchita kunyongolora singo, ŵakakomanga ŵabonda, kweniso ŵakaryanga nyama ya munthu. Ŵanthu ŵakategherezganga yayi uthenga wawo. Nyengo yinyake, awoli ŵawo na mwana wawo John, ŵakalwara chomene ndipo ŵakakhala pachoko kuti ŵafwe. Mu 1843 a Thomas ŵakalemba kuti: ‘Chitima chikanikora chomene ndipo mahara ghakanimalira.’ Kweni ŵakazizipizga masuzgo agha chifukwa ŵakagomezganga chomene Yehova Chiuta.
A Thomas ŵakazenga nyumba yiwemi chomene. Ŵanthu ŵa ku Fiji ŵakadokeranga nyumba iyi. Kweni pambere yindamare, a Mary ŵakababa mwana wachiŵiri, zina lake Thomas Whitton (3) Williams.
Mu 1843, a Thomas ŵakang’anamurako buku la mu Baibolo la Yohane mu Chifigi, ndipo ntchito iyi kwa iwo yikaŵa yakusuzga. * Ŵakamanyanga makora mbiri ya ŵanthu. Mu buku lawo linyake ŵakalemba umo ŵanthu ŵa ku Fiji ŵakakhaliranga mu vyaka vya m’ma 1800.—Fiji and the Fijians (1858).
A Thomas ŵakhala ku Fiji vyaka 13. Pamasinda ŵakamba kulwara ndipo ŵakasamira ku Australia na banja lawo. Ŵakafwira ku Ballarat, ku Victoria mu 1891, ndipo ŵakaŵa muliska kwa vyaka vinandi.
KUMANYANA NA ŴAKABONI ŴA YEHOVA
Mu 1883, a Thomas Whitton Williams na awoli ŵawo, a Phoebe, (4) ŵakasamira ku Perth, Western Australia. Apo ŵakasamanga, mwana wawo wachiŵiri, Arthur Bakewell (5) Williams, wakaŵa na vyaka 9. A Arthur Bakewell Williams ŵakaŵa agogo ŵa agogo ŵane.
Arthur wakaluta ku Kalgoorlie kukagwira ntchito mu migodi, mtunda wa makilomita 600 kufuma ku Perth. Panyengo iyi wakaŵa na vyaka 22. Ku malo agha, wakasanga mabuku gha Ŵakaboni ŵa Yehova awo panyengo iyo ŵakamanyikwanga kuti Ŵasambiri ŵa Baibolo. Wakalembeska kuti wapokerenge magazini gha Gongwe la Mulinda (Zion’s Watch Tower) Wakakhorwa na ivyo wakaŵazganga, ndipo wakaphalirangako ŵanyake. Kweniso wakamba kusambira Baibolo pamoza na ŵanyake. Ndimo Ŵakaboni ŵa Yehova ŵakambira ku Western Australia.
Ivyo Arthur wakasambira wakaphalirakoso ŵanthu ŵa mu banja lakwake. Adada ŵake, a Thomas Whitton ŵakakolerana navyo. Kweni ŵakafwa pati pajumpha nyengo yichoko waka. Amama ŵake, a Phoebe, na ŵadumbu ŵake, Violet na Mary, ŵakazomera kuŵa Ŵasambiri ŵa Baibolo. Violet wakaŵa mupayiniya. Mupayiniya ni munthu uyo wakugwira ntchito ya kupharazga. Arthur wakati Violet wakaŵa “mupayiniya waluso chomene kweniso wakulimbikira pakupharazga kuluska wose mu Western Australia.” Panji Arthur wakayowoya nthena pakuti Violet wakaŵa mudumbu wake. Kweni ivyo Violet wakachita, vikawovwira ŵanthu ŵanandi mu banja lakwithu.
Pakati pajumpha nyengo, Arthur wakatora mwanakazi na kusamira ku Donnybrook. Ku malo agha ŵanthu ŵakalimanga chomene vipambi. Ŵanthu ŵakamunenanga kuti ni “Mdala Wakufuntha na 1914.” Ŵakamunenanga chifukwa wakayowoyanga ivyo Baibolo likati vizamuchitika mu chaka ichi. * Nkhondo Yakwamba ya Charu Chose yati yamba, ŵakaleka kumunena. Arthur wakaŵikanga mabuku pa malo ghakuwonekera mu sitoro yake. Ivi vikamovwira kuti wapharazgenge kwa makasitomara. Iyo wakagomezganga yayi kuti kuli Ŵachiuta Ŵatatu mwa yumoza. Ntheura pa windo ya sitoro yake wakalembapo kuti waliyose uyo wangalongosora kufuma mu Baibolo kuti kuli Ŵachiuta Ŵatatu mwa yumoza, wamupenge ndalama zakukwana 100 pounds za ku Australia. Ŵanthu wose ŵakatondeka.
Ŵanthu ŵakasopanga na kusambira Baibolo mu nyumba ya Arthur Williams ku Donnybrook. Pamasinda, Arthur wakazenga Nyumba ya Ufumu panji kuti nyumba yakusoperamo. Ndiyo yikaŵa yakwamba ku Western Australia. Apo wakaŵa na vyaka 70, wakapharazganga ku vigaŵa vyakutali mu Donnybrook. Wakakweranga pa hachi uku wavwara suti na tayi. Zina la hachi likaŵa Doll.
Arthur wakateŵeteranga Yehova na mtima wose. Wakaŵa wakufwasa kweniso ŵanthu ŵakamuchindikanga. Wakaŵa mulara mu mpingo. Wakaŵa na ŵana ŵatatu ndipo wose ŵakateŵeteranga Yehova. Florence(6) wakaŵa mishonale ku India. Arthur Lindsay (7) na Thomas, nawo ŵakaŵa ŵalara mu mpingo.
MAAPULO GHAKUNOWA CHOMENE
Ŵanthu ŵakatemwanga Arthur Lindsay Williams chifukwa cha nkharo yake. Wakachezganga makora na ŵanthu kweniso wakaŵachindikanga. Wakaŵa waluso pakudumura makuni. Pa viphalizgano vya kudumura makuni, wakawina maulendo 18 mu vyaka 12.
Arthur Lindsay wakababa Ronald, (8) awo mbagogo. Apo Ronald wakaŵa na vyaka viŵiri, wakadumura khuni la maapulo ilo likaŵa panyumba ndipo adada ŵake ŵakakondwa yayi. Amama ŵake ŵakakakilira khuni ili. Pamasinda, likapasa maapulo ghakunowa chomene. Maapulo agha ŵakaghachemanga kuti Lady Williams. Ndiko kuli kufuma maapulo gha Cripps Pink agho ngakumanyikwa chomene pa charu chose.
Agogo ŵane a Ronald, ŵakumanya ntchito ya kuzenga. Kwa nyengo yitali, iwo na awoli ŵawo ŵawovwirapo pa ntchito ya kuzenga iyo Ŵakaboni ŵa Yehova ŵakuchita ku Australia na ku Solomon Islands. Agogo ŵali na vyaka pafupifupi 80 ndipo ni mulara mu mpingo, ŵachali kovwira kuzenga na kunozga Nyumba za Ufumu ku Western Australia.
NANE NKHUTEŴETERA YEHOVA
Adada mba Geoffrey Williams (9) ndipo amama mba Janice (10) Williams. Adada na amama ŵali kusambizga ine (12) na mudumbu wane Katharine (11) kutemwa Yehova. Apo nkhaŵa na vyaka 13, nkhasankha kuŵa mubwezi wa Yehova. Pa ungano unyake wa Ŵakaboni ŵa Yehova, John E. Barr, wa mu Wupu Wakulongozga, wakaphalira ŵawukirano kuti: “Pakuti mukumanya Yehova na kumutemwa, koleskani.” Pa zuŵa ili nkhabatizika na kwamba kuteŵetera Yehova. Pati pajumpha vyaka viŵiri nkhamba upayiniya.
Ine na muwoli wane, Chloe, tikupharazga ku Tom Price, Western Australia. Tikugwira maganyu kuti tisange vyakukhumbikwa. Adada, amama, Katharine na mfumu wake Andrew, wose ŵakuchita upayiniya ku Port Hedland. Kufuma ku Tom Price kufika ku Port Hedland ni mtunda wa makilomita 420. Ine na adada tili ŵalara mu mpingo.
A Thomas Williams ndiwo ŵakamba kuteŵetera Yehova ku banja lakwithu. Tose tili kutolerako. Nkhukondwa chomene kuti nkhuteŵetera Yehova.
^ ndime 5 Para mwawona nambara, wonani chithuzi icho chili na nambara iyo.
^ ndime 6 Kale ŵakatenge Lakemba Island. Malo agha ghali ku Lau Group cha kumafumiro gha dazi kwa Fiji.
^ ndime 10 Mishonale munyake John Hunt, ndiyo wakang’anamura mabuku ghanandi gha mu Testamente la Sono mu Chifiji, ilo likafuma mu 1847. Baibolo ili lili kung’anamulika makora chifukwa muli zina la Chiuta, “Jiova,” pa Mariko 12:36, Luka 20:42 na Milimo 2:34.
^ ndime 16 Wonani pa peji 215 pa mutu wakuti “Cilimika ca 1914 Nchakuzirwa mu Ucimi wa Baibolo” mu buku la Kasi Baibolo Likusambizgaci Comenecomene? lakupharazgika na Ŵakaboni ŵa Yehova, likusangikaso pa www.jw.org/tum.
Manyani Vinandi
Kasi Fundo Izo Zili mu Baibolo Zikutovwira Wuli?
Yesu wakalongosora kuti ŵanthu ŵakwenera kulongozgeka. Wakayowoyaso fundo ziŵiri za mu Baibolo izo ni zakovwira chomene.
Yezgani Chipulikano Chawo
Kasi nkhani za ŵanalume na ŵanakazi ŵachipulikano awo ŵakuzunulika mu Baibolo zingatovwira wuli?


c: text/html

text:
UTEŴETI NA UMOYO WACHIKHRISTU–KABUKU KA MAUNGANO JANUARY 2016
Umo Mungapharazgira
Ivyo mungayowoya pakugaŵira Gongwe la Mulinda na Chiuta Wakutiphalira Uthenga Uwemi! Wonani masachizgo kuti ghamovwirani umo imwe mungapharazgira.
MAZGU GHA CHIUTA MBUSAMBAZI
Tikwenera Kuŵikapo Mtima Kuti Tikhozgere Kusopa Kwaunenesko
Themba Hezekiya likaŵikapo mtima kuti liwezgerepo kusopa kwaunenesko. Wonani mapu pa chithuzithuzi, kweniso ivyo lemba la 2 Midauko 29-30 likuyowoya.
PHARAZGANI MWALUSO
Umo Tingasambizgira Ŵanthu Baibolo na Kabuku ka Uthenga Uwemi!
Vinthu 5 ivyo vingatovwira kuti tisambizgenge makora ŵanthu na kabuku kakuti Chiuta Wakutiphalira Uthenga Uwemi!
UMOYO WACHIKHRISTU
Tili na Mwaŵi Wakuzenga na Kupwelelera Malo ghakusoperapo
Kasi tingalongora wuli kuti tikuzirwiska mulimo wakupwelelera malo ghakusoperapo?
MAZGU GHA CHIUTA MBUSAMBAZI
Yehova Wakukondwa na Munthu uyo Walapa Zanadi
Chiuta wakagowokera Manase chifukwa wakalapa zanadi. Pambaniskani umo vinthu vikaŵira apo wakaŵa ku wuzga ku Babuloni na umo vikaŵira wati wawerako.(2 Midauko 33-36)
MAZGU GHA CHIUTA MBUSAMBAZI
Yehova Wakufiska Ivyo Walayizga
Ivyo vikachitika pa Ezira 1-5. Nangauli pakaŵa masuzgo ghanandi, kweni Ŵayuda ŵakawerako ku Babuloni, ŵakawezgerapo kusopa kwaunenesko, na kuzengaso tempile.
MAZGU GHA CHIUTA MBUSAMBAZI
Yehova Wakukhumba Kuti Timuteŵeterenge Kufumira Pasi Pamtima
Ezira na awo wakaluta nawo ku Yerusalemu ŵakakhumbikwiranga kuŵa na chipulikano chakukhora na chikanga. Ŵakakhumbikwirangaso kuŵikapo mtima kuti ŵakhozgere kusopa kwaunenesko. Wonani chithuzithuzi na mapu kuti muwone umo mtunda ukaŵira.
UMOYO WACHIKHRISTU
Ivyo Vingatovwira Kuti Tiŵe Ŵaluso mu Uteŵeti—Ivyo Tingachita Kuti Tizakawelereko
Vinthu vitatu ivyo vingatovwira para tikuwelerako kwa ŵanthu awo ŵakukhumba kumanya unenesko wa mu Baibolo.

robotstxt: allowed

filter: keep


text:
Kasi Walipo Uyo Wakuwona Ivyo Mukuchita?
BEZALELI na Oholiyabu ŵakamanyanga ntchito ya kuzenga. Apo ŵakaŵa ŵazga ku Eguputo, ŵakwenera kuti ŵakawumbanga njerwa. Ŵakati ŵafuma mu Eguputo, ŵakapika mulimo wa kulongozga pa kupanga chihema. (Ex. 31:1-11) Nangauli ŵakatumika kuti ŵapange vinthu mwaluso, kweni ŵanthu ŵachoko waka ndiwo ŵakate ŵaviwonenge. Kasi ŵakagongowa kuti ŵanthu ŵanandi ŵaviwonenge yayi? Kasi walipo uyo wakawonanga ivyo ŵakachitanga? Kasi walipo uyo wakuwona ivyo imwe mukuchita?
MBACHOKO ŴAKAWONA VINTHU VYAKUPANGIKA MWALUSO
Vinthu vinyake vya pa Chihema vikapangika mwaluso chomene. Mwachiyelezgero, ŵakerubi ŵagolide awo ŵakaŵa pachanya pa likasa la phangano ŵakapangika mwaluso chomene. Mpositole Paulosi wakati ŵakaŵa ‘ŵauchindami.’ (Heb. 9:5) Pakuti ŵakerubi aŵa ŵakaŵa ŵagolide, ŵakwenera kuti ŵakaŵa ŵakutowa chomene.—Ex. 37:7-9.
Mazuŵa ghano, para ŵanthu ŵangasanga vinthu ivyo Bezaleli na Oholiyabu ŵakapanga, ŵangaviŵika mu nyumba zapachanya chomene zakusungiramo vinthu vyakale. Ŵakerubi aŵa ŵakaŵikika mu Malo Ghatuŵa Chomene, ntheura wasembe mukuru pera ndiyo wakaŵawonanga kamoza pa chaka, pa Zuŵa la Mphepiska. (Heb. 9:6, 7) Ntheura mbanthu ŵachoko chomene awo ŵakaŵawona.
KHORWANI NA IVYO MUKUCHITA
Muŵenge kuti ndimwe Bezaleli panji Oholiyabu ndipo mwafwilirapo kupanga vinthu mwaluso chomene, kasi mukate mujipulikenge wuli kumanya kuti mbanthu ŵachoko waka awo ŵakuviwona? Mazuŵa ghano, ŵanthu ŵakukondwa chomene para ŵanyawo ŵakudokera ivyo ŵachita na kuŵalumba. Para ŵanthu ŵandaŵalumbe ŵakuwona kuti palije icho ŵachitapo. Kweni ŵateŵeti ŵa Yehova ŵakuwona nthena yayi. Iwo ŵakuchita nga ni Bezaleli na Oholiyabu. Ŵakukhorwa para ŵakuchita khumbo la Yehova kweniso ŵakumanya kuti wakuŵatemwa.
Mu nyengo ya Yesu, ŵalongozgi ŵa visopa ŵakatemwanga kulomba munthowa yakuti ŵanthu ŵaŵawone. Kweni Yesu wakakana kuchita nthena. Wakati tilombenge kufumira pasi pa mtima, kwambura kuŵa na chilato chakuti ŵanthu ŵatiwone. Iyo wakati para tachita nthena, ‘Adada ŵithu awo ŵakulaŵiska kwakubisika ŵazamutipa njombe.’ (Mat. 6:5, 6) Apa ntchakuwonekerathu kuti chakuzirwa chomene ni umo ŵanthu ŵakuwonera malurombo ghithu yayi, kweni umo Yehova wakughawonera. Para Yehova wakughawona kuti ngakuzirwa, mbwenu ngakuzirwa nadi. Ndimo viliriso na uteŵeti uliwose uwo tikuchita. Tileke kughanaghana kuti uteŵeti withu ukuŵa wakuzirwa pekha para ŵanthu ŵakutilumba. Kweni chakuzirwa ni para ukukondweska Yehova, ‘uyo wakulaŵiska kwakubisika.’
Ŵakati ŵamara kupanga chihema chakukumanamo, bingu likachibenekelera ndipo uchindami wa Yehova ukazuzga Chihema. (Ex. 40:34) Apa vikalongolerathu kuti Yehova wakakondwa. Kasi mukughanaghana kuti Bezaleli na Oholiyabu ŵakajipulika wuli pa nyengo iyi? Nangauli pa ivyo ŵakapanga pakaŵavya mazina ghawo, kweni ŵakamanya kuti Chiuta wakatumbika milimo yawo. (Zinth. 10:22) Vyaka vikati vyajumphapo, iwo ŵakwenera kuti ŵakakondwa kuwona kuti ivyo ŵakapanga vichali kugwiliskirika ntchito pakusopa Yehova. Para Bezaleli na Oholiyabu ŵazakawuskika mu charu chiphya, ŵazamukondwa kumanya kuti ivyo ŵakapanga vikagwiliskirika ntchito pakusopa kwaunenesko kwa vyaka 500.
Mu gulu la Yehova mazuŵa ghano, palije apo pakulembeka mazina gha awo ŵakujambura mavidiyo, kudinda vithuzi, kwimba sumu za Ufumu, kujambura vithuzithuzi, kung’anamura mabuku, kweniso awo ŵakulemba. Tingayowoya kuti palije uyo “wakuwona” ivyo ŵakuchita. Ndimo viliriso na milimo yinandi iyo yikuchitika mu mipingo yakujumpha 110,000 pa charu chose. Kasi tose tikuŵapo para muteŵeti wa maakaunti wakulemba lipoti la ndalama kuumaliro wa mwezi? Kasi tose tikuwona para mulembi wakusazga malipoti gha m’munda? Ni njani wakuŵikako mahara para mubali panji mudumbu wakugwira ntchito ya kunozga Nyumba ya Ufumu?
Bezaleli na Oholiyabu ŵakapokerapo yayi nkhombo, mendulu, panji chinthu chilichose chakuŵawonga chifukwa cha kupanga vinthu mwaluso. Kweni chakuzirwa chomene ntchakuti Yehova wakawona ivyo ŵakachita ndipo wakaŵatemwanga. Nase tiŵe ŵakujiyuyura na kuchita uteŵeti withu na mtima wose nga umo wakachitira Bezaleli na Oholiyabu.


text:
SAMBIRO 1
Cisisi Ico Tikukondwa Kucimanya
Kasi pali munthu munyake uyo wali kukuphalirapo cisisi?— * Baibolo likuyowoya za cisisi cinyake capadera ico cikucemeka ‘cisisi cakupatulika.’ Nchakupatulika cifukwa cikufuma kwa Ciuta. Nchisisi cifukwa ŵanthu ŵakacimanyanga yayi. Ŵangelo nawo ŵakakhumbanga kumanya vinandi vya cisisi ici. Kasi ungatemwa kucimanya cisisi ici?—
Kasi ukughanaghana kuti ŵangelo ŵakakhumbanga kumanya vici apa?
Kale comene, Ciuta wakalenga munthu wakwamba na muwoli wake. Ŵakacemekanga Adamu na Eva. Ciuta wakaŵapa munda wa Edeni kuti ŵakhalengemo. Munda uwu ukaŵa wakutowa comene. Adamu na Eva ŵapulikirenge Ciuta, mphanyi iwo na ŵana ŵawo ŵakazgora caru cose capasi kuŵa nga munda wa Edeni. Ŵakate ŵakhalenge mu Paradiso kwamuyirayira. Kweni kasi ukukumbuka ivyo Adamu na Eva ŵakacita?—
Mazuŵa ghano tikukhala mu paradiso yayi cifukwa Adamu na Eva ŵakakana kupulikira Ciuta. Kweni Ciuta wakati caru cose cizamuŵa cakutowa, ndipo waliyose wazamukhala mwakukondwa kwamuyirayira. Kasi wazamucita wuli ici? Kwa nyengo yitali, ŵanthu ŵakamanyanga yayi. Cikaŵa cisisi.
Apo Yesu wakaŵa pa caru capasi, wakasambizga ŵanthu za cisisi ici. Wakati cisisi ici ni Ufumu wa Ciuta. Yesu wakaphalira ŵanthu kuti ŵalombenge kuti Ufumu uwu wize. Uzamuzgora caru cose capasi kuŵa paradiso wakutowa.
Kasi wakondwa kumanya za cisisi ici?— Kumbuka kuti ŵanthu ŵekha awo ŵakupulikira Ciuta ndiwo ŵazamukhala mu Paradiso. Baibolo likutiphalira za ŵanthu ŵanandi awo ŵakapulikira Yehova. Kasi ungatemwa kuti uŵamanye ŵanthu aŵa?— Tiye tiwonepo ŵacoko waka. Tisambirengeso umo tingacitira nga ndiwo.
ŴAZGANI MU BAIBOLO LINU
^ ndime 3 Mu nkhani zose izo zili mu kabuku aka, panthazi pa mafumbo ghanyake pali mzere ufupi (—). Mzere uwu ngwakuti mupumulire mwakuti mupeleke mpata ku mwana winu kuti wazgore.


text:
A5
Zina la Chiuta mu Malemba Ghachigiriki
Ŵanthu awo ŵakusanda vya Baibolo ŵakuzomerezga kuti zina la Chiuta, ilo likulembeka mu vilembo vinayi (יהוה), likusangika mu malo pafupifupi 7,000 mu Malemba Ghachihebere agho ghakalembeka pakwamba penecho. Kweni ŵanandi ŵakughanaghana kuti mu Malemba ghakwambilira Ghachigiriki mukaŵavya zina ili. Pa chifukwa ichi, ŵanandi awo ŵakung’anamura Baibolo mazuŵa ghano ŵakuŵikamo yayi zina ili para ŵakung’anamura chigaŵa cha Baibolo, icho ŵakuchichema Tesitamenti Lasono. Nanga ni para ŵakung’anamura mazgu agho ghatoleka mu Malemba Ghachihebere apo vilembo vinayi vikusangika, ŵanandi ŵakuŵikapo waka “Fumu” m’malo mwa zina leneko la Chiuta.
Baibolo la Malemba Ghakupatulika mu Mang’anamuliro gha Charu Chiphya lindatolere ivyo ŵanthu aŵa ŵakuchita. Ilo lili na zina lakuti Yehova mu malo 237 mu Malemba Ghachigiriki. Pakulemba zina ili, awo ŵakang’anamuranga Baibolo ili ŵakaghanaghanira fundo ziŵiri zakuzirwa: (1) Mipukutu Yachigiriki iyo yilipo sono ni iyo yikaŵako pakwambilira yayi. Pa mipukutu iyo yiliko lero, yinandi yikalembeka pakati pajumpha vyaka pafupifupi 200 kufuma apo yakwambilira yikalembekera. (2) Kuzakafika mu nyengo iyi, awo ŵakakoperanga mipukutu ŵakwenera kuti ŵakawuskangamo vilembo vinayi vyakwimira zina la Chiuta na kuŵikamo lizgu Lachigiriki (Kyʹri·os), ilo likung’anamura “Fumu,” panji ŵakakopera mipukutu iyo ŵanyawo ŵakawuskamo kale vilembo vinayi vyakwimira zina la Chiuta.
Komiti Yakung’anamura Baibolo la Mang’anamuliro gha Charu Chiphya yikawona kuti pali ukaboni wakukwana wakuti vilembo vinayi vyakwimira zina la Chiuta vikaŵamo mu mipukutu yakwambilira Yachigiriki. Yikafika pa fundo iyi, chifukwa cha maukaboni agha:
Malemba Ghachihebere agho ghakaŵako mu nyengo ya Yesu na ŵapositole ŵake ghakaŵa na vilembo vinayi vyakwimira zina la Chiuta mose umo likasangikanga. Kumanyuma uku, pakaŵa ŵanthu ŵanyake awo ŵakasuskanga fundo iyi. Sono pakuti mabuku ghanyake gha Malemba Ghachihebere agho ghakalembeka mu nyengo ya Yesu na ŵapositole ghali kusangika kufupi na Qumran, fundo iyi yawoneka kuti njaunenesko nadi.
Mu nyengo ya Yesu na ŵapositole ŵake, vilembo vinayi vyakwimira zina la Chiuta vikasangikanga mu mabaibolo Ghachigiriki agho ghakang’anamulika kufuma ku Malemba Ghachihebere. Kwa vyaka vinandi chomene, ŵanthu ŵakusanda vya Baibolo ŵakaghanaghananga kuti mu mipukutu ya Septuagint Yachigiriki iyo yikang’anamulika kufuma ku Malemba Ghachihebere mukaŵavya vilembo vinayi vyakwimira zina la Chiuta. Sono kuzakafika mukatikati mwa vyaka vya m’ma 1900, ŵanthu ŵakusanda vya Baibolo ŵakabowozga vibenthu vinyake vyakale chomene vya Septuagint Yachigiriki iyo yikaŵako mu nyengo ya Yesu. Vibenthu ivi vili na zina leneko la Chiuta, lakulembeka mu vilembo Vyachihebere. Ntheura, mu nyengo ya Yesu, Malemba agho ghakaŵa mu Chigiriki ghakaŵa na zina la Chiuta. Kweni kuzakafika cha m’ma 300 C.E., mipukutu yikuruyikuru ya Septuagint Yachigiriki, nga nja Codex Vaticanus na Codex Sinaiticus, yikaŵavya zina la Chiuta mu mabuku gha Genizesi m’paka Malaki (umo likasangikanga mu mipukutu yakwambilira). Ntheura ntchakuzizika yayi kuti mu malemba agho ghakasungika kwambira nyengo yira, zina la Chiuta likusangikamo yayi mu chigaŵa cha Baibolo icho ŵakuchichema Chipangano Chasono, panji Malemba Ghachigiriki.
Yesu wakati: “Niza mu zina la Adada.” Wakayowoyaso kuti ivyo wakachitanga, wakachitanga mu ‘zina la Awiske.’
Malemba Ghachigiriki ghakulongora kuti kanandi Yesu wakayowoyanga vya zina la Chiuta na kuphalirako ŵanji. (Yohane 17:6, 11, 12, 26) Yesu wakayowoya kuti: “Niza mu zina la Adada.” Wakayowoyaso kuti ivyo wakachitanga, wakachitanga mu ‘zina la Awiske.’—Yohane 5:43; 10:25.
Pakuti Malemba Ghachigiriki ghakaŵa mazgu gha Chiuta kusazgira pa Malemba Ghachihebere, ntchambura kupulikikwa kuti zina lakuti Yehova mungaŵavya mu Malemba Ghachigiriki. Cha mu 61 C.E., msambiri Yakobe wakaphalira ŵalara mu Yerusalemu kuti: “Simiyoni walongosora makora umo Chiuta nyengo yakwamba wakang’anamukira ku mitundu kuti kwa iwo watoleko ŵanthu ŵa zina lake.” (Milimo 15:14) Kuŵenge kuti ŵanthu mu nyengo yira ŵakalimanyanga yayi zina la Chiuta panji kulizunura, mphanyi ivyo Yakobe wakayowoya vikaŵa vyambura kupulikikwa.
Zina la Chiuta likusangika mwakudumura mu Malemba Ghachigiriki. Pa Chivumbuzi 19:1, 3, 4, 6, zina la Chiuta likusangika mu mazgu ghakuti “Aleluya.” Lizgu ili likufuma ku mazgu Ghachihebere agho ghakung’anamura kuti “Lumbani Ya.” Ya, nkhudumura kwa zina lakuti Yehova. Mazina ghanandi agho ghali kulembeka mu Malemba Ghachigiriki ghali kutoleka ku zina la Chiuta. Nakuti mabuku ghanyake ghakuti zina la Yesu likung’anamura kuti “Yehova Ntchiponosko.”
Vyakulembeka vyakale vya Chiyuda vikulongora kuti Ŵakhristu awo ŵakaŵa Ŵayuda ŵakalembanga zina la Chiuta mu mabuku ghawo. Tosefta, ilo ni buku la malango ghakuphalirika waka pa mulomo ndipo likamara kulembeka cha mu 300 C.E., likuyowoya vya mabuku ghakulembeka na Ŵakhristu agho ŵakaghawotchanga pa Sabata, likuti: ‘Mabuku gha Ŵapharazgi na mabuku gha minim [Ŵakhristu awo ŵakaŵa Ŵayuda] ŵakughaleka waka yayi. Kweni ŵakughawotcha pa moto pamoza na mapepara ghose agho ghali na Zina la Chiuta.’ Buku leneliri lili na mazgu gha Rabbi Yosé Mugalileya, uyo wakaŵako mu vyaka vyakwambilira vya m’ma 100 C.E., agho ghakuti mu mazuŵa ghanyake mu sabata, ‘munthu munyake wakuwuskamo mapepara ghose agho pali Zina la Chiuta [kung’anamura mu ivyo Ŵakhristu ŵakalemba] na kughabisa, ndipo ghanyake wakughawotcha.’
Ŵanthu ŵanyake ŵakusanda vya Baibolo ŵakuzomerezga kuti zina la Chiuta likwenera kuti likaŵamo nadi mu Malemba Ghachigiriki agho mazgu ghake ŵakaghatora mu Malemba Ghachihebere. Pa mutu wakuti “Tetiragiramatoni mu Tesitamenti Lasono,” buku linyake likuti: ‘Pali ukaboni wakuti apo Tesitamenti Lasono likambanga kulembeka, vilembo vinayi vyakwimira zina la Chiuta, lakuti Yawe, vikaŵamo mu mazgu ghanyake panji ghose ghakufuma mu Tesitamenti Lakale agho ghakang’anamulika mu Tesitamenti Lasono.’ (The Anchor Bible Dictionary) George Howard, wakusanda vya Baibolo wakati: ‘Pakuti vilembo vinayi vya zina la Chiuta vikalembekanga nipera mu mabuku gha Baibolo Lachigiriki [Septuagint] ilo tchalitchi lakwambilira likagwiliskiranga ntchito, ipo ntchakupulikikwa kugomezga kuti awo ŵakalembanga Tesitamenti Lasono, ŵakawuskangamo yayi vilembo vinayi vya zina la Chiuta para ŵakukora mazgu kufuma mu Malemba Ghachihebere.’
Ŵanthu ŵakumanyikwa awo ŵakang’anamurako Baibolo ŵakaŵikamo zina la Chiuta mu Malemba Ghachigiriki. Ŵanyake mwa ŵanthu aŵa ŵakaŵikamo zina la Chiuta mu mabaibolo agho ghakang’anamulika kale chomene pambere Baibolo la Mang’anamuliro gha Charu Chiphya lindaŵeko. Mabaibolo agho ŵakang’anamura ni agha: A Literal Translation of the New Testament . . . From the Text of the Vatican Manuscript, lakung’anamulika na Herman Heinfetter (1863); The Emphatic Diaglott, lakung’anamulika na Benjamin Wilson (1864); The Epistles of Paul in Modern English, lakung’anamulika na George Barker Stevens (1898); St. Paul’s Epistle to the Romans, lakung’anamulika na W. G. Rutherford (1900); The New Testament Letters, lakung’anamulika na J.W.C. Wand, Bishopu wa ku London (1946). Padera pa aŵa, mu Baibolo Lachisipanishi ilo wakang’anamura Pablo Besson kukwambilira kwa vyaka vya m’ma 1900, wakaŵikapo “Jehová” pa Luka 2:15 na Yuda 14, ndipo mazgu ghamusi pafupifupi 100 agho wali kulemba ghakulongora kuti zina la Chiuta ndilo likenera kulembeka pa malo agho. Kale chomene, pambere ŵanthu ŵandang’anamure mabaibolo agha, mabuku gha Malemba Ghachigiriki gha mu vyaka vya m’ma 1500 kuya munthazi agho pakwamba ghakaŵa mu Chihebere, ghakaŵa na vilembo vinayi vya zina la Chiuta mu malo ghanandi. Mu chiyowoyero cha Chijeremani pera, pafupifupi mabaibolo 11 ghali na mazgu ghakuti “Jehovah” (panji ghakuti waka “Yahweh”) mu Malemba Ghachigiriki, apo ŵakung’anamulira ŵanyake ŵanayi ŵali kuŵika zina ili mu mabulaketi pa mazgu ghakuti “Fumu.” Mabaibolo ghakujumpha 70 mu chiyowoyero cha Chijeremani ghali na zina la Chiuta mu mazgu ghamusi panji ghanyake agho ghakulongosora vya Baibolo.
Mabaibolo gha mu viyowoyero vyakujumpha 100 ghali na zina la Chiuta mu Malemba Ghachigiriki. Ŵanthu ŵa viyowoyero vinandi vya ku Africa, America, Asia, Europe, na virwa vya Pacific ŵakuzunura zina la Chiuta kwambura suzgo. (Wonani viyowoyero ivi pa peji 1998 na 1999.) Awo ŵakang’anamuranga mabaibolo mu viyowoyero ivi, ŵakasankha kuŵikamo zina la Chiuta pa vifukwa ivyo talongosora kale. Mabaibolo ghanyake gha Malemba Ghachigiriki ghang’anamulika sonosono apa, nga la Rotuman (1999), ilo lili na mazgu ghakuti “Jihova” pa malo 51 mu mavesi 48, na la Batak (Toba) la mu 1989 la ku Indonesia, ilo lili na mazgu ghakuti “Jahowa” pa malo 110.
Ntheura pali vifukwa vyakupulikikwa vyakuwezgeramo zina la Chiuta lakuti Yehova, mu Malemba Ghachigiriki. Ndivyo awo ŵakang’anamuranga Baibolo la Mang’anamuliro gha Charu Chiphya ŵachita. Iwo ŵakuchindika chomene zina la Chiuta ndipo ŵakopa kufumiskamo chilichose icho chikaŵa mu malemba ghakwambilira.—Chivumbuzi 22:18, 19.


text: 48 “Agha ni mazina gha mafuko kwambira ku mphaka ya kumpoto. Chigaŵa cha Dani+ chikwambira mumphepete mwa nthowa ya Hetiloni kufika ku Lebo-hamati*+ m’paka ku Hazara-enani, mumphepete mwa mphaka ya Damaseko kulazga kumpoto, kufupi na Hamati.+ Chigaŵa ichi chikufuma ku mphaka ya kumafumiro gha dazi m’paka ku mphaka ya kumanjiliro gha dazi.2 Chigaŵa cha Asheri+ chikupakana na cha Dani, kufuma ku mphaka ya kumafumiro gha dazi m’paka ku mphaka ya kumanjiliro gha dazi.3 Chigaŵa cha Nafutali+ chikupakana na cha Asheri, kufuma ku mphaka ya kumafumiro gha dazi m’paka ku mphaka ya kumanjiliro gha dazi.4 Chigaŵa cha Manase+ chikupakana na cha Nafutali, kufuma ku mphaka ya kumafumiro gha dazi m’paka ku mphaka ya kumanjiliro gha dazi.5 Chigaŵa cha Efurayimu chikupakana na cha Manase,+ kufuma ku mphaka ya kumafumiro gha dazi m’paka ku mphaka ya kumanjiliro gha dazi.6 Chigaŵa cha Rubeni chikupakana na cha Efurayimu,+ kufuma ku mphaka ya kumafumiro gha dazi m’paka ku mphaka ya kumanjiliro gha dazi.7 Chigaŵa cha Yuda chikupakana na cha Rubeni,+ kufuma ku mphaka ya kumafumiro gha dazi m’paka ku mphaka ya kumanjiliro gha dazi.8 Mu mphaka ya Yuda, kufuma ku mphaka ya kumafumiro gha dazi m’paka ku mphaka ya kumanjiliro gha dazi, muŵe chigaŵa chapadera chakuti muchipeleke. Chigaŵa ichi chiŵe mikono* 25,000 muusani,+ ndipo muutali chiyane waka na chigaŵa icho chikupelekeka ku mafuko ghanyake kufuma ku mphaka ya kumafumiro gha dazi m’paka ku mphaka ya kumanjiliro gha dazi. Malo ghakupatulika ghaŵe pakati pake.9 “Chakupeleka icho muchipaturenge kuti ntcha Yehova chiŵe mikono 25,000 muutali, ndipo muusani mikono 10,000.10 Ichi chiŵenge chakupeleka chakupatulika cha ŵasembe.+ Ku chigaŵa chakumpoto chiŵenge mikono 25,000, kumanjiliro gha dazi mikono 10,000, kumafumiro gha dazi mikono 10,000, ndipo kumwera mikono 25,000. Malo ghakupatulika gha Yehova ghaŵe pakati pake.11 Malo agha ghaŵenge gha ŵasembe ŵakupatulika ŵakufuma pa ŵana ŵanalume ŵa Zadoki,+ awo ŵakaniteŵeteranga ndipo ŵakapuluka yayi apo Ŵaisrayeli na Ŵalevi ŵakapuluka.+12 Ŵaŵenge na chigaŵa mu malo agho ghakapatulika na kupelekeka kuŵa malo ghatuŵa chomene, mu mphaka ya Ŵalevi.13 “Ŵalevi ŵaŵe na chigaŵa pafupi na chigaŵa cha ŵasembe. Muutali chiŵe mikono 25,000, ndipo muusani mikono 10,000. (Utali wose uŵe mikono 25,000, ndipo muusani mikono 10,000.)14 Ŵangaguliskanga chara, kusinthiska, panji kupeleka chigaŵa cha malo ghawemi chomene ku fuko linyake, pakuti ni malo ghakupatulika kwa Yehova.15 “Malo agho ghakhalapo, ghakukwana mikono 5,000 muusani na mikono 25,000 muutali, ghaŵe gha ntchito zinyake za mu msumba,+ ghaŵe ghakuzengapo nyumba na kuliskako viŵeto. Msumba uŵe pakati pake.+16 Msumba upimike mwantheura: Mphaka yakumpoto mikono 4,500, mphaka yakumwera mikono 4,500, mphaka ya kumafumiro gha dazi mikono 4,500, mphaka ya kumanjiliro gha dazi mikono 4,500.17 Malo ghakuliskako viŵeto gha mu msumba ghaŵe mikono 250 kumpoto, mikono 250 kumwera, mikono 250 kumafumiro gha dazi, na mikono 250 kumanjiliro gha dazi.18 “Utali wa chigaŵa icho chakhalapo uyane na chakupeleka chakupatulika.+ Kumafumiro gha dazi chiŵe mikono 10,000, ndipo kumanjiliro gha dazi chiŵe mikono 10,000. Chiyane waka na chakupeleka cha malo ghakupatulika. Vuna yake yiŵenge chakurya cha awo ŵakuteŵetera mu msumba.19 Awo ŵakuteŵetera mu msumba, kufuma mu mafuko ghose gha Israyeli, ndiwo ŵalimenge charu ichi.+20 “Malo ghose agho ghapelekekenge ghaŵe mikono 25,000 mu vigaŵa vyose vinayi. Mughapature kuŵa malo ghakupatulika pamoza na malo gha msumba.21 “Malo agho ghakhalengeko ku dera ili na dera lira la chakupeleka chakupatulika na chigaŵa cha msumba ghaŵe gha mulongozgi.+ Ghapakane na mphaka za kumafumiro gha dazi na kumanjiliro gha dazi gha malo agho ghapelekeka, izo utali wake ni mikono 25,000. Malo agha ghathyane na vigaŵa ivyo ghakupakana navyo ndipo ghaŵe gha mulongozgi. Malo agho ghapelekeka nga ntchakupeleka chakupatulika na malo ghakupatulika gha tempile ghaŵe pakati pake.22 “Malo gha Ŵalevi na malo gha msumba ghaŵe pakati pa malo gha mulongozgi. Chigaŵa cha mulongozgi chiŵe pakati pa mphaka ya Yuda+ na mphaka ya Benjamini.23 “Ku mafuko agho ghakhalako, chigaŵa cha Benjamini chikwambira mu mphaka ya kumafumiro gha dazi m’paka ku mphaka ya kumanjiliro gha dazi.+24 Chigaŵa cha Simiyoni chipakane na chigaŵa cha Benjamini,+ kufuma ku mphaka ya kumafumiro gha dazi m’paka ku mphaka ya kumanjiliro gha dazi.25 Chigaŵa cha Isakara+ chipakane na cha Simiyoni, kufuma ku mphaka ya kumafumiro gha dazi m’paka ku mphaka ya kumanjiliro gha dazi.26 Chigaŵa cha Zebuloni chipakane na cha Isakara,+ kufuma ku mphaka ya kumafumiro gha dazi m’paka ku mphaka ya kumanjiliro gha dazi.+27 Chigaŵa cha Gadi chipakane na cha Zebuloni,+ kufuma ku mphaka ya kumafumiro gha dazi m’paka ku mphaka ya kumanjiliro gha dazi.28 Mphaka ya Gadi ya chigaŵa chakumwera yambire ku Tamara+ m’paka ku maji gha Meribati-kadeshi,+ ndipo yikafike ku Dambo*+ na kulutilira m’paka ku Nyanja Yikuru.*29 “Ichi ntcharu icho muchigaŵenge kuŵa chiharo cha mafuko gha Israyeli,+ ndipo ivi ndivyo viŵenge vigaŵa vyawo,”+ ndimo yayowoyera Fumu Yikuru Yehova.30 “Milyango yakufumira mu msumba yili mwantheura: Chigaŵa chakumpoto chiŵenge mikono 4,500.+31 Vipata vya msumba vipike mazina kuyana na mafuko gha Israyeli. Ku chigaŵa chakumpoto kuŵe vipata vitatu: chipata cha Rubeni, chipata cha Yuda, na chipata cha Levi.32 Chigaŵa chakumafumiro gha dazi chiŵe mikono 4,500 muutali, ndipo kuŵe vipata vitatu: chipata cha Yosefe, chipata cha Benjamini, na chipata cha Dani.33 Chigaŵa chakumwera, chiŵe mikono 4,500 muutali, ndipo kuŵe vipata vitatu: chipata cha Simiyoni, chipata cha Isakara, na chipata cha Zebuloni.34 Chigaŵa chakumanjiliro gha dazi chiŵe mikono 4,500 muutali, ndipo kuŵe vipata vitatu: chipata cha Gadi, chipata cha Asheri, na chipata cha Nafutali.35 “Malo ghose zingilizge ghaŵe mikono 18,000. Ndipo kufuma pa zuŵa ili kuya munthazi, msumba uwu uchemekenge kuti, Yehova Wali Kwenekuko.”+


text: 54 “Chemerezga mwachimwemwe, iwe chumba, wamweneiwe undababepo.+Sangwa na kuchemerezga chifukwa cha chimwemwe,+ iwe undaŵepo na vyakuŵinya vya kubaba,+Pakuti ŵana ŵa mwanakazi wakujowoleka mbanandi chomeneKuluska ŵana ŵa mwanakazi uyo wali na mfumu wake,”+ wakuti Yehova.2 “Sanuzga chomene malo gha hema lako.+Tandawura salu za chihema chako chauchindami.Ungalekanga chara, talikiska vingwe vyako vya hema,Na kukhozga vikhomo vya hema lako.+3 Pakuti uthambalalirenge kumalyero na kumazere.Mphapu yako yizamupoka mitundu,Ndipo yizamukhala mu misumba iyo yapasuka.+4 Ungawopanga chara,+ pakuti ulengeskekenge yayi.+Ungachitanga soni yayi, pakuti ukhuŵarenge chara,Uluwenge soni za pa uwukirano wako,Ndipo ukumbukengeso chara muyuyuro wa uchokoro wako.”5 “Mlengi wako+ ndiyo ni mfumu wako,+Zina lake ni Yehova wa mawumba.Ndipo Mutuŵa wa Israyeli ndiyo ni Muwomboli wako.+Wachemekenge Chiuta wa charu chose chapasi.+6 Pakuti Yehova wakakuchema nga ni mwanakazi wakusidika na wachitima,*+Nga ni mwanakazi uyo wakatengwa pa uwukirano ndipo wajowoleka,” wakuti Chiuta wako.7 “Mu kanyengo kachoko waka nkhakusida,Kweni na lusungu lukuru nikuwunjikengeso.+8 Mu ukali ukuru nkhabisa chisko chane kwa iwe mu kanyengo kachoko,+Kweni na chitemwa* chamuyirayira nikuchitirenge lusungu,”+ wakuti Yehova, Muwomboli wako.+9 “Ili lili nga ni mazuŵa gha Nowa kwa ine.+Nga umo nili kulapira kuti maji gha Nowa ghabenekelerengeso charu chara,+Ntheura nkhulapa kuti nikukwiyirengeso chara panji kukuchenya.+10 Pakuti mapiri ghangawuskikapo,Tumapiri tungasunkhunyika,Kweni chitemwa* chane chiwuskikengeko chara kwa iwe,+Phangano lane la mtende nalo lisunkhunyikenge chara,”+ wakuti Yehova, uyo wakukuchitira lusungu.+11 “We mwanakazi wakusuzgika,+ wakuyungwa na chimphepo, wambura kusanguluskika,+Nkhuzenga malibwe ghako na dongo lakukhora lakuzengeraFawundeshoni yako na malibwe gha safiro.+12 Misonji yako nizengerenge malibwe gha rube,Vipata vyako na malibwe ghakung’azima,*Ndipo mphaka zako zose ziŵenge za malibwe ghakuzirwa.13 Ŵana ŵako wose ŵazamusambizgika na Yehova,+Ndipo mtende wa ŵana ŵako uzamuŵa ukuru.+14 Uzamukhozgeka chomene mu urunji.+Kuyuzgika kuzamuŵa nawe kutali chomene,+Pakuti uzamuwopa kalikose yayi, pazamuŵavya chakukutenthemeska,Chizamuŵapo yayi pafupi nawe.+15 Para munthu wakuwukira,Ntchifukwa chakuti ine namulangura chara.Yose uyo wakukuwukira wawenge chifukwa cha iwe.”+16 “Wona, ine nalenga nkhwantha ya kufura vinthu,Uyo wakuvukuta moto wa makara pa luvumbo,Ndipo mulimo wake ukufumiska chilwero.Ine nalengaso munthu wakuparanya kuti wabwangandure.+17 Palije chilwero icho chapangikira iwe icho chitondenge,+Ndipo ususkenge lulimi lulilose ulo lwakuwukira mu cheruzgo.Ichi ntchiharo cha ŵateŵeti ŵa Yehova,Ndipo urunji wawo ukufuma kwa ine,” wakuti Yehova.+


text:
WUKANI! DECEMBER 2015
Umo Mungakhalira Mwamtende pa Nyumba
Mungasintha kuti pa nyumba yinu paleke kuŵa mbembe na kuŵa malo ghawemi.
Chifukwa Wuli Ŵanthu Ŵakwambana mu Zinyumba?
Kasi ivyo vyalembeka mu nkhani iyi vikuyanako na ivyo vikuchitika pa nyumba pinu?
Ivyo Mungachita Kuti Muleke Kwambana pa Nyumba
Londezgani fundo 6 izi, izo zikulongora usange mukukhumba kuti pa nyumba pinu paŵe mtende panji yayi.
Umo Mungachitira Kuti pa Nyumba Paŵe Mtende
Kasi pa nyumba pangaŵa mtende chifukwa cha kulondezga vinjeru vya mu Baibolo? Wonani ivyo ŵanthu ŵanyake ŵayowoyapo chifukwa cha kulondezga fundo izi.
Umo Mungachitira Para Mukupambana Vyakuchita
Kasi mukuwona kuti imwe, mfumu panji muwoli winu, mukupambana pa vinthu vinyake?
Manyani za Visomba vya Whale!
Kasi chisomba ichi chikukwaniska wuli kushuwa apo ntchikuru chomene matani 80?
Umoyo
Kasi mzimu ukufwa yayi? Kasi ukufumamo mu thupi?
Nkhani za ku Europe
Mungazizwa kuwona umo nkhani izi za ku Europe zikukolerana na ivyo Baibolo likuyowoya.
Chilongolero cha Nkhani za mu Wukani! 2015
Ndondomeko ya nkhani izo zikalembeka mu magazini gha mu 2015.
Thupi la Munthu Likupozga Lekha Vilonda
Kasi ŵasayasi ŵatolera wuli nthowa iyi?
Zinyake izo Zalongoreka mu Magazini
Kupa Vikunozga
Tingawovwira ŵanyithu mwakupambanapambana. Kasi ungaŵawovwira wuli?


text:
MUTU 2
“Wakendanga na Chiuta Waunenesko”
1, 2. Kasi Nowa na ŵamunyumba yake ŵakagwiranga ntchito wuli, ndipo ŵakasangana na masuzgo wuli?
MUŴE nga mukuwona Nowa wakhala pa chikhuni ndipo wakujinyolora chifukwa cha vyakulema. Wakupumurapo uku wakulaŵiska chingalaŵa chikuru icho wakuzenga. Visungu vya phura lakumatira chingalaŵa vili guu, ndipo pakupulikikwa vyongo vya visulo vyakugwilira ntchito. Pa malo agho wakhala, Nowa wakuwona ŵana ŵake ŵali kalikiliki kukhoma mathabwa mu vigaŵa vyakupambanapambana vya chingalaŵa. Muwoli wake, ŵana ŵake pamoza na ŵawoli ŵawo, ŵagwilira nayo lumoza ntchito iyi vyaka vinandi. Nangauli ŵachitako chigaŵa chikuru, kweni pachali ntchito yinandi yakuti ŵachite.
2 Ŵanthu ŵakawonanga Nowa na mbumba yake nga mbanthu ŵakuzelezeka. Apo Nowa wakalimbikiranga kuzenga chingalaŵa, ŵanthu ŵakamusekanga pakughanaghana kuti vingachitika yayi kuti chigumula chize na kubenekelera charu chose chapasi. Ŵakawonanga nga kuti soka ilo Nowa wakaŵachenjezganga lingachitika yayi. Ŵakawonanga nga kuti Nowa na ŵamunyumba yake ŵakajiphyoranga waka kugwira ntchito yambura na fundo. Kweni Yehova Chiuta wakawonanga kuti Nowa ni munthu wamahara.
3. Kasi Nowa wakendanga na Chiuta munthowa wuli?
3 Mazgu gha Chiuta ghakuti: “Nowa wakendanga na Chiuta waunenesko.” (Ŵerengani Genizesi 6:9.) Kasi fundo iyi yikung’anamurachi? Yikung’anamura kuti Chiuta wakendanga nadi na Nowa pano pasi yayi, nesi kuti Nowa wakaluta kuchanya. Kweni yikung’anamura kuti Nowa wakapulikiranga Chiuta na kumutemwa chomene. Ntheura vikaŵa nga kuti iyo na Yehova ŵakenderanga lumoza nga mbabwezi. Pakati pajumpha vilimika vinandi, Baibolo likayowoya za Nowa kuti: “Kwizira mu chipulikano [chake] wakasuska charu.” (Heb. 11:7) Kasi wakachisuska wuli? Kasi tingasambirako vichi ku chipulikano cha Nowa?
Munthu Wakunyoloka mu Charu Chiheni
4, 5. Kasi chikachitika ntchivichi mu nyengo ya Nowa kuti vinthu vifike paheni chomene?
4 Nowa wakakulira mu charu icho viheni vikalutilira kusazgikira. Charu chikaŵaso chiheni mu nyengo Enoki, sekuru wa Nowa, uyo nayo wakaŵa murunji ndipo wakendanga na Chiuta. Enoki wakayowoyerathu kuti zuŵa likwiza apo ŵanthu ŵambura kopa Chiuta ŵazamweruzgika. Sono mu nyengo ya Nowa, vinthu vikafika paheni chomene. Nakuti Yehova wakawona kuti charu chanangika, chifukwa chikazura na nkhaza. (Gen. 5:22; 6:11; Yuda 14, 15) Ntchivichi chikachitika kuti vinthu vifike paheni nthena?
5 Suzgo likambira ku ŵangelo, awo mbana ŵauzimu ŵa Chiuta. Yumoza wawo wakaŵa kuti wagalukira kale Yehova. Ndipo wakazgoka Satana Dyabulosi chifukwa wakatetera utesi Chiuta, kweniso wakapuluska Adamu na Eva kuti ŵanange. Mu nyengo ya Nowa, ŵangelo ŵanyake nawo ŵakamba kususka muwuso waurunji wa Yehova. Ŵangelo aŵa ŵakaleka milimo yawo kuchanya, ndipo ŵakiza pa charu na kujizgora ŵanthu. Ŵakatora ŵanakazi ŵakutowa kuŵa ŵawoli ŵawo. Ŵangelo ŵakujikuzga na ŵaryezi aŵa ŵakaŵa nga ni poyizoni pakati pa ŵanthu.—Gen. 6:1, 2; Yuda 6, 7.
6. Kasi pa charu vinthu vikaŵa wuli chifukwa cha Ŵanefili, ndipo Yehova wakadumura kuti wachitenge vichi?
6 Kweniso ŵangelo ŵara ŵakati ŵatora ŵanakazi pa charu, ŵakababa viŵana vikuru na vyankhongono chomene. Ŵana aŵa Baibolo likuŵachema kuti Ŵanefili, kung’anamura “Awo ŵakuwiska ŵanji.” Ŵanefili ŵakaŵa ŵankhaza chomene, ndiwo ŵakachitiska kuti vinthu vihenipe chomene mu charu. Lekani ntchakuzizika yayi kuti Mlengi wakawona kuti “uheni wa ŵanthu ukaŵa ukuru chomene pa charu chapasi, kweniso kuti maghanoghano gha mtima wawo ghakaŵa ghaheni pera nyengo zose.” Ntheura Yehova wakadumura kuti waparanyenge ŵanthu ŵaheni aŵa mu vyaka 120.—Ŵerengani Genizesi 6:3-5.
7. Chifukwa wuli chikaŵa chakusuzga kuti Nowa na muwoli wake ŵavikilire ŵana ŵawo ku nkharo ziheni?
7 Namwe mungawona kuti chikaŵa chakusuzga kulera ŵana mu charu chanthena. Kweni Nowa wakalera makora ŵana ŵake, chifukwa chakuti wakatora mwanakazi muwemi. Nowa wakati wafika vyaka 500, wakababa ŵana ŵanalume ŵatatu, Shemu, Hamu, na Yafeti. * Pakuŵa ŵapapi, iyo na muwoli wake, ŵakavikiliranga ŵana ŵawo kuti ŵaleke kupusikika na ŵanthu ŵaheni. Kanandi ŵasepuka ŵakudokera panji kutoleka mtima na viŵanthu vyankhongono na vyakumanyikwa. Ntheura ŵana ŵa Nowa ŵakwenera kuti nawo ŵakatolekanga mtima na Ŵanefili. Pakaŵa pakusuzga kuti Nowa na muwoli wake ŵavikilire ŵana ŵawo kulekerathu kupulika vyose ivyo Ŵanefili ŵakachitanga. Kweni ŵakeneranga kusambizga waka ŵana ŵawo vya Yehova Chiuta, uyo wakutinkha uheni wose. Ŵakawovwiranga ŵana ŵawo kumanya kuti Yehova wakakwenyeleranga chifukwa cha nkhaza na viheni ivyo ŵanthu ŵakachitanga mu charu.—Gen. 6:6.
8. Kasi ŵapapi ŵavinjeru ŵangachita wuli nga ni Nowa na muwoli wake?
8 Mazuŵa ghano, ŵapapi ŵangapulikiska umo vinthu vikaŵira kwa Nowa na muwoli wake. Lero napo, charu chanangika na nkhaza kweniso uchigaluka. Kanandi mu misumba mukuzura magulu gha ŵana awo ŵagaluka ku ŵapapi ŵawo. Nanga vingaŵa vyakusanguluska ivyo ŵana ŵakutemwa ni vyakuzura na nkhaza. Ŵapapi ŵavinjeru ŵakuchita vyose ivyo ŵangafiska kuti ŵavikilire ŵana ŵawo. Ŵakuŵasambizga vya Yehova, Chiuta wa mtende, uyo wazamuwuskapo nkhaza zose. (Sal. 11:5; 37:10, 11) Ŵana ŵangasambira kuchita icho ntchiwemi. Nowa na muwoli wake ŵakawovwira ŵana ŵawo. Ŵana ŵawo ŵakakura makora, ndipo ŵakatora ŵanakazi awo nawo ŵakatemwanga chomene Yehova Chiuta.
“Upange Chingalaŵa”
9, 10. (a) Kasi Yehova wakamuphalira vichi Nowa icho chikasintha umoyo wake? (b) Kasi Yehova wakamuphalira vichi Nowa vya chingalaŵa na ntchito yake?
9 Zuŵa linyake, pakachitika chinthu icho chikasinthirathu umoyo wa Nowa. Yehova wakayowoya na Nowa, ndipo wakamuphalira kuti wakukhumba kuparanya charu. Chiuta wakaphalira Nowa kuti: “Upange chingalaŵa cha makuni gha gofa.”—Gen. 6:14.
10 Chingalaŵa ichi yikaŵa sitima yayi nga umo ŵanthu ŵanyake ŵakughanaghanira. Chikaŵa chakupambana chomene na sitima izo ziliko lero. Chikaŵa waka nga ntchibokosi chikuru. Yehova wakamuphalira Nowa umo chingalaŵa ichi chikenera kuŵira. Wakamuphalira umo chikwenera kuwonekera, kweniso umo wakwenera kuchimatira na phura mukati na kuwaro. Wakamuphalira Nowa chifukwa icho wakenera kuzengera chingalaŵa, wakati: “Ine nitumenge chigumula cha maji pa charu chapasi . . . Chilichose icho chili pa charu chapasi chifwenge.” Kweni Yehova wakachita phangano na Nowa lakuti: “Unjire mu chingalaŵa, iwe, ŵana ŵako ŵanalume, muwoli wako, na ŵakamwana ŵako.” Nowa wakaphalirikaso kuti watorepo vinyama vya mitundumitundu na kunjira navyo mu chingalaŵa. Chilichose icho chikanjira mu chingalaŵa ndicho chikapona.—Gen. 6:17-20.
11, 12. Kasi Nowa wakaŵa na ntchito wuli yikuru, ndipo iyo wakachita wuli?
11 Nowa wakapika mulimo ukuru chomene. Chingalaŵa ichi chikaŵa chikuru, pafupifupi mamita 133 muutali, mamita 22 muusani, ndipo msinkhu wake mamita 13. Chikaŵa chikuru kuluska masitima ghakurughakuru ghamathabwa agho ŵanthu ŵakupanga sono. Kasi Nowa wakayezga kugwentha mulimo uwu, panji kudandawura kuti ni ntchito yakusuzga? Panji kasi wakasinthapo vinyake ivyo wakaphalirika kuti ntchito yiŵeko yipusu? Baibolo likuti: “Nowa wakachita vyose nga umo Chiuta wakamutumira. Wakachita ndendende.”—Gen. 6:22.
12 Mulimo uwu ukatora vyaka vinandi, panyake 40 panji 50. Pakaŵa ntchito yakuwiska makuni, kuguguza vigodo, kuŵaja mathamba, kutyetyemura, na kukhoma pamoza. Chingalaŵa chikaŵa chakudikanya vigaŵa vitatu, chikaŵaso na vipinda na mulyango mumphepete. Ndipo chikaŵa na mawindo muchanya, kweniso mtenje uwo ukaŵa wakutukumuka pakati kuti maji ghakhirenge.—Gen. 6:14-16.
13. Kasi Nowa wakaŵaso na ntchito wuli iyo panji yikaŵa yakusuzga chomene kuluska kuzenga chingalaŵa, ndipo ŵanthu ŵakachita wuli?
13 Apo vyaka vikajumphanga uku chingalaŵa chikukura, Nowa wakakondwanga kuwona kuti mbumba yake yikumovwira. Nowa wakaŵaso na mulimo unyake uwo panji ukaŵa wakusuzga chomene kuluska wa kuzenga chingalaŵa. Baibolo likutiphalira kuti Nowa wakaŵa “mupharazgi wa urunji.” (Ŵerengani 2 Petrosi 2:5.) Ntheura wakaŵa panthazi kuchenjezga ŵanthu ŵa mu charu chiheni na chambura kopa Chiuta chira za pharanyiko ilo likaŵa pafupi kwiza. Kasi ŵanthu ŵakachita wuli? Yesu Khristu wakayowoya kuti ŵanthu aŵa “ŵakaŵikako mahara chara.” Wakati ŵakatangwanikanga chomene na vinthu vya zuŵa na zuŵa, nga nkhurya, kumwa, na kutora, ndipo ŵakamupulikira yayi Nowa. (Mat. 24:37-39) Ŵanandi ŵakwenera kuti ŵakamugoskanga Nowa pamoza na mbumba yake, ndipo ŵanyake ŵakwenera kuti ŵakamofyanga na kumususka chomene. Kweniso ŵakwenera kuti ŵakamugongoweskanga kuti waleke ntchito ya kuzenga chingalaŵa.
14. Kasi Ŵakhristu ŵangasambirako vichi kwa Nowa na banja lake?
14 Kweni Nowa na mbumba yake ŵakaleka yayi. Ŵakalutilira kuzenga chingalaŵa nangauli ŵanthu wose ŵakawonanga ntchito iyi nga njawakawaka, kweniso mbuzeleza. Ŵakhristu mazuŵa ghano, ŵangasambirako vinandi ku chipulikano cha Nowa na banja lake. Nakuti sono tili mu nyengo iyo Baibolo likuti ni “mazuŵa ghaumaliro” gha mgonezi uwu. (2 Tim. 3:1) Yesu wakayowoya kuti nyengo iyo tilimo yizamuyanako na nyengo iyo Nowa wakazengeranga chingalaŵa. Ntheura para ŵanthu ŵakuŵikako mahara yayi ku uthenga wa Ufumu wa Chiuta, ŵakutigoska, panji kutitambuzga, tikwenera kukumbuka Nowa. Masuzgo agha ghambira pa ise yayi.
“Njira mu Chingalaŵa”
15. Kasi ntchinthu wuli chachitima icho chikamuwira Nowa apo wakaŵa pafupi kukwaniska vyaka 600?
15 Pakajumpha vyaka vinandi, ndipo chingalaŵa chikaŵa pafupi kumara. Apo Nowa wakaŵa pafupi kukwaniska vyaka 600, wakaŵa na chitima chifukwa cha nyifwa ya ŵabali ŵake. Adada ŵake a Lameki ŵakafwa. * Pakati pajumphaso vyaka vinkhondi, asekuru ŵake a Metusela, ŵakafwa na vyaka 969. Metusela ndiyo wakakhala vyaka vinandi chomene pa awo ŵakuzunulika mu Baibolo. (Gen. 5:27) Metusela na Lameki, wose ŵakamusanga Adamu wachali wamoyo.
16, 17. (a) Kasi Nowa wakapokera uthenga wuli wakati wakwaniska vyaka 600? (b) Longosorani vinthu vyambura kuluwika ivyo Nowa na mbumba yake ŵakawonanga.
16 Nowa wakati wakwaniska vyaka 600, wakapokera uthenga unyake kufuma kwa Yehova Chiuta, wakuti: “Njira mu chingalaŵa, iwe na ŵamunyumba yako wose.” Kweniso Chiuta wakamuphalira Nowa kuti watore vinyama vya mitundu yose wanjire navyo mu chingalaŵa. Wakamuphalira kuti pa vinyama vyose watorepo viŵiriviŵiri, kweni pa vinyama vyambura kufipirwa vyakwenelera kupeleka sembe watorepo 7.—Gen. 7:1-3.
17 Ivyo Nowa na mbumba yake ŵakawonanga pa nyengo iyi vikwenera kuti vikaŵa vyambura kuluwika. Ŵakawonanga vinyama vya mitundumitundu vikwiza, vyakwenda waka, vyakuduka, vyakukhwaŵa, na vyakukunkhura waka. Vinyama ivi vikaŵa vyakupambanapambana, vikuru na vichoko, vyakofya na vyakuzika. Kweni tileke kughanaghana kuti Nowa wakachitanga kulimbana navyo pakuvinjizga mu chingalaŵa. Baibolo likuti “vikanjira na Nowa mu chingalaŵa.”—Gen. 7:9.
18, 19. (a) Kasi tingaŵawovwira wuli ŵanthu awo ŵangakayikira nkhani ya Nowa? (b) Kasi Yehova wakalongora wuli vinjeru pa umo wakasungira vinyama?
18 Ŵanthu ŵanyake ŵangakayika, na kuyowoya kuti: ‘Ivi vingachitika yayi! Vingachitika yayi kuti vinyama vyose ivi vikhale mwamtende mu malo ghafinyi.’ Kweni wonani fundo iyi: Kasi Mlengi wa vinthu vyose wangatondeka kulongozga vinyama, nanga nkhuvipangiska kuti vikhalenge mwamtende? Kumbukani kuti Yehova Chiuta ndiyo wakalenga vinyama. Pakati pajumpha vyaka vinandi chomene, wakagaŵa maji pa Nyanja Yiswesi na kwimiska dazi pa malo ghamoza. Ntheura kasi wangatondeka kuchita vyose ivyo vikulongosoreka mu nkhani ya Nowa? Yayi, nakuti ndivyo wakachita.
19 Chiuta wakhumbenge mphanyi wakasunga vinyama vyake munthowa yinyake. Kweni wakasankha nthowa iyo yikutikumbuska waka kuti Chiuta wakamugomezga munthu, lekani wakamupa ntchito ya kupwelelera vyamoyo vyose pa charu. (Gen. 1:28) Ŵapapi ŵanandi mazuŵa ghano ŵakuzunura nkhani ya Nowa pakusambizga ŵana ŵawo kuti ŵamanye kuti Yehova wakuchindika ŵanthu na vinyama wuwo.
20. Kasi Nowa na banja lake ŵakwenera kuti ŵakatangwanika na vichi kwati kwakhala sabata yimoza kuti Chigumula chiyambe?
20 Yehova wakaphalira Nowa kuti kwakhala sabata yimoza kuti Chigumula chiyambe. Nowa na mbumba yake ŵakwenera kuti ŵakatangwanika chomene. Yikwenera kuti yikaŵa ntchito yamaseŵera yayi kunjizga vinyama vyose na vyakurya vya vinyama na ŵanthu. Kweniso kupakira makora vyakurya ivi pamoza na vikatundu vyawo. Muwoli wa Nowa pamoza na ŵakamwana ŵake ŵakwenera kuti ŵakatangwanika chomene kujinozgera malo ghakukhala mu chingalaŵa.
21, 22. (a) Chifukwa wuli tikuzizwa yayi kuti ŵanthu mu nyengo ya Nowa ŵakaŵikangako mahara yayi? (b) Kasi awo ŵakamugoskanga Nowa na mbumba yake ŵakazakabenuka pawuli kumaso?
21 Kweni kasi ŵanthu wose ŵakachitanga vichi? “Ŵakaŵikako mahara chara” nangauli ŵakawonanga ukaboni wakuti Yehova wakamutumbikanga Nowa pa ivyo wakachitanga. Ŵakalaŵiskanga waka apo vinyama vikanjiranga mu chingalaŵa. Kweni tikuzizwa yayi kuti ŵanthu aŵa ŵakachitanga nthena. Lero napo ŵanthu ŵakuŵikako mahara yayi nangauli ŵakuwona ukaboni wakuti tili mu mazuŵa ghaumaliro wa charu ichi. Nga umo mpositole Petrosi wakayowoyera, ŵanthu ŵakugoska, na kuseka awo ŵakupulikira chenjezgo la Chiuta. (Ŵerengani 2 Petrosi 3:3-6.) Kale napo ŵanthu ŵakamugoskanga Nowa na mbumba yake.
22 Kasi ŵanthu ŵakaleka pawuli kumugoska? Baibolo likutiphalira kuti Nowa wakati wanjizga mbumba yake na vinyama mu chingalaŵa, “Yehova wakajarapo pa mulyango.” Usange ŵakugoska ŵanyake ŵakaŵa pafupi, ŵakwenera kuti ŵakajara pamlomo ŵakati ŵawona nthena. Para apo cha, mbwe vula ndiyo yikaŵachetamiska chifukwa yikathilimuka. Vula yikalutilira kuthika, ndipo maji ghakazura pa charu chose nga umo Yehova wakayowoyera.—Gen. 7:16-21.
23. (a) Kasi tikumanya wuli kuti Yehova wakakondwa yayi na nyifwa ya ŵaheni awo ŵakafwa pa chigumula? (b) Chifukwa wuli ntchamahara kuyezga Nowa pa nkhani ya chipulikano?
23 Kasi Yehova wakakondwa na nyifwa ya ŵanthu ŵaheni aŵa? Yayi. (Ezek. 33:11) Chiuta wakaŵapa mwaŵi ŵanthu ŵara kuti ŵasinthe na kuchita icho ntchiwemi. Kasi mphanyi ŵakasintha nadi? Enya, chifukwa Nowa wakafiska kuchita icho ntchiwemi. Nowa wakendanga na Yehova na kumupulikira mu vinthu vyose, kulongora kuti ŵanthu ŵara nawo ŵachitenge nthena mphanyi ŵakapona. Ntheura Nowa wakasuska charu mu nyengo yira kwizira mu chipulikano chake. Chipulikano chake chikavumbura kuti ŵanthu ŵara nawo ŵasinthenge mphanyi ŵakapona. Chipulikano chake chikamuponoska Nowa na mbumba yake. Usange namwe mungaŵa na chipulikano nga ntcha Nowa, muzamujiponoska mwekha pamoza na ŵakutemweka ŵinu. Namwe mungenda na Yehova Chiuta nga ni mubwezi winu, umo wakachitira Nowa. Ndipo ubwezi uwu ngwambura kumara.
^ ndime 7 Kale ŵanthu ŵakakhalanga vyaka vinandi kuluska mazuŵa ghano. Ivi vikaŵa nthena chifukwa chakuti ŵakaŵa kufupiko na nyengo iyo ŵanthu ŵakaŵa ŵakufikapo.
^ ndime 15 Lameki wakamuthya mwana wake zina lakuti Nowa, ilo likwenera kuti likung’anamura “Chipumulo” panji “Chipembuzgo.” Wakachima kuti Nowa wazamuchita vinthu kuyana na zina lake, wazamupumuzga ŵanthu ku masuzgo agho ghakaŵapo chifukwa chakuti charu chikatembeka. (Gen. 5:28, 29) Lameki wakafwa pambere uchimi uwu undafiskike. Anyina ŵa Nowa, ŵabali ŵake na ŵadumbu ŵake, ŵakwenera kuti ŵakafwira pa Chigumula.


text:
Nkhani Nambara 82: Morodekayi na Esitere
Tiye tiwelere kumanyuma pacoko waka pambere Ezira wandalute ku Yerusalemu. Morodekayi na Esitere ŵakaŵa Ŵaisrayeli ŵakuzirwa comene mu ufumu wa Peresiya. Esitere wakaŵa fumukazi, ndipo muvyara wake Morodekayi wakaŵa waciŵiri kwa fumu. Tiye tiwone umo ici cikacitikira.
Ŵapapi ŵa Esitere ŵakafwa apo iye wakaŵa mwana, mwantheura Morodekayi ndiyo wakamulera. Nyumba ya Ahasuweru, fumu ya Peresiya, yikaŵa mu msumba wa Shushani, ndipo Morodekayi wakaŵa yumoza wa ŵateŵeti ŵake. Zuŵa limoza, Vashiti, muwoli wa fumu, wakakana kumupulikira, ntheura fumu yikasankha mwanakazi muphya kuti waŵe fumukazi yake. Kasi ukumanya mwanakazi uyo wakasankha? Wakaŵa Esitere, msungwana wakutowa.
Kasi ukumuwona mwanalume wakujikuzga uyu, uyo ŵanthu ŵakumusindamira apa? Zina lake ni Hamani. Wakaŵa munthu wakuzirwa comene mu Peresiya. Hamani wakakhumbanga kuti Morodekayi, uyo wakhala pasi apa nayoso wamusindamirenge. Kweni Morodekayi wakakana kucita ntheura. Wakaghanaghana kuti mbuwemi yayi kusindamira munthu muheni nga ni uyu. Ici cikakwiyiska comene Hamani. Mwantheura ici ndico wakacita.
Hamani wakaphalira fumu mautesi ghakukhwaskana na Ŵaisrayeli. Iye wakati: ‘Mbanthu ŵaheni awo ŵakukana kupulikira malango ghinu. Iwo ŵakwenera kukomeka.’ Ahasuweru wakamanya yayi kuti Esitere, muwoli wake, ni Muisrayeli. Ntheura wakapulikira ivyo Hamani wakayowoya, ndipo wakimika dango lakuti pa zuŵa linyake Ŵaisrayeli wose ŵakomeke.
Morodekayi wakakwiya comene wakati wapulika za dango ili. Wakatumizga uthenga kwa Esitere: ‘Ukwenera kuphalira fumu, ndipo uyilombe kuti yitithaske.’ Dango la Peresiya likakananga kukawonana na fumu kwambura kucemeka. Kweni Esitere wakaluta kwambura kumucema. Fumu yikamulongora na ndodo yake ya golide, ico cikang’anamuranga kuti waleke kukomeka. Esitere wakacemera fumu na Hamani ku ciphikiro. Fumu yikafumba ico Esitere wakakhumbanga kwa iye. Esitere wakaphalira fumu kuti wazamuyiphalira usange iye na Hamani ŵangiza ku ciphikiro cinyake zuŵa lakulondezgapo.
Pa ciphikiro ici, Esitere wakaphalira fumu kuti: ‘Ŵanthu ŵane na ine tikomekenge.’ Fumu yikakwiya comene. Yikafumba kuti: ‘Kasi ni njani uyo wakukhumba kucita cinthu ici?’
‘Mwanalume mulwani ni Hamani muheni uyu!’ Esitere wakayowoya mwantheura.
Fumu yikakwiya comene. Yikalangura kuti Hamani wakomeke. Pamanyuma pake, fumu yikimika Morodekayi kuŵa muwusi waciŵiri kwa iye. Morodekayi wakawoneseska kuti paŵe dango liphya lakuzomerezga Ŵaisrayeli kurwa nkhondo kuti ŵajivikilire pa zuŵa ilo ŵakeneranga kukomeka. Cifukwa cakuti pa nyengo iyi Morodekayi wakaŵa munthu wakuzirwa, ŵanthu ŵanandi ŵakawovwira Ŵaisrayeli, ndipo ŵakavikilirika ku ŵalwani ŵawo.
Esther cipaturo 1 mupaka 10.
Mafumbo
- Kasi Morodekayi na Esitere ŵakaŵa anjani?
- Cifukwa wuli Fumu Ahasuweru yikakhumbanga mwanakazi muphya, ndipo wakasankha njani?
- Kasi Hamani wakaŵa njani, ndipo nchivici ico cikamukwiyiska comene?
- Kasi ni dango wuli ilo likimikika, ndipo Esitere wakacitaci wakati wapulika uthenga wakufuma kwa Morodekayi?
- Nchivici ico cikacitikira Hamani, ndiposo nchivici ico cikacitikira Morodekayi?
- Kasi Ŵaisrayeli ŵakapona wuli ku ŵalwani ŵawo?
Mafumbo ghanyake
- Ŵazgani Esther 2:12-18.
Ni mwauli umo Esitere wakalongolera kuzirwa kwa “mzimu wakujiyuyura na wakuzika”? (Est. 2:15; 1 Pet. 3:1-5)
- Ŵazgani Esther 4:1-17.
Nga ni umo Esitere wakapikira mwaŵi wakukhozgera kusopa kwaunenesko, kasi ise tili na mwaŵi wuli mazuŵa ghano wa kulongora kugomezgeka kwithu kwa Yehova? (Est. 4:13, 14; Mat. 5:14-16; 24:14)
- Ŵazgani Esther 7:1-6.
Ni mwauli umo ŵanthu ŵa Ciuta lero ŵakuŵikira umoyo wawo pangozi nga ni umo wakacitira Esitere? (Est. 7:4; Mat. 10:16-22; 1 Pet. 2:12)


text: 13 Uthenga wakwimikana na Babuloni+ uwo Yesaya+ mwana wa Amozi wakawona mu mboniwoni.2 “Yimika chimanyikwiro+ pa phiri la majalawe.Chemerezga kwa iwo, chewuzga na woko lako,Mwakuti ŵize na kunjira mu vipata vya ŵakuchindikika.3 Napeleka languro ku awo naŵimika.*+Nachema ŵankhondo ŵane kulongora ukali wane,Enya, ŵankhondo ŵane awo ŵakuzaya chomene.4 Pulikani! Mzinda uli mu mapiri,Ukupulikikwa nga mbanthu ŵanandi chomene!Pulikani! Kupoma kwa maufumu,Kwa mitundu iyo yawungana pamoza!+Yehova wa mawumba wakuwunganya ŵankhondo kuti ŵarwe.+5 Ŵakwiza kufuma ku charu chakutali,+Kufuma ku vigoti vya mtambo,Yehova wakwiza na vilwero vya kutukutwa kwake,Kuti waparanye charu chose chapasi.+6 Kolomokani, pakuti zuŵa la Yehova laneng’enera!Lizenge nga ni pharanyiko lakufuma kwa Wankhongonozose.+7 Lekani mawoko ghose ghalepwetukenge,Mtima wa munthu waliyose usongonokenge na wofi.+8 Ŵanthu ŵafinyilizgika.+Ŵakukulunthuka na ulwilwi na vyakuŵinya,Nga ni mwanakazi uyo nthumbo yawuka.Ŵakulaŵiskana na kuzukuma,Visko vyawo vili chee chifukwa cha kukweŵeka.9 Wona, zuŵa la Yehova likwiza,Ndankhaza, ndakuzura kutukutwa na ukali wakugolera,Kuzgora charu kuŵa chakuzukumiska,+Na kuparanyamo ŵakwananga.10 Pakuti nyenyezi zakuchanya na vipingausiku vyawoVizamupeleka yayi ungweru wawo.+Dazi lizamuŵa bii para likufuma,Ndipo mwezi uzamupeleka yayi ungweru wake.11 Nizamulanga charu icho muli ŵanthu chifukwa cha uheni wake,+Na ŵaheni chifukwa cha mphuvya zawo.Nizamulekeska kunotha kwa ŵakujiŵikamo,Ndipo nizamukhizga kujikuzga kwa ŵankhaza.+12 Munthu nizamumuzgora wakusuzga kusangika nga ni golide liwemi,+Ŵanthu ŵazamusoŵa nga ni golide la ku Ofiri.+13 Lekani nizamutenthemeska machanya,Ndipo charu chapasi chizamusunkhunyika na kusezgeka pa malo ghake+Chifukwa cha kutukutwa kwa Yehova wa mawumba mu zuŵa la ukali wake wakugolera.14 Nga ni mphoyo iyo ŵanthu ŵakuyiskera panji nga ni mskambo uwo ulije munthu wakuwuwunjika,Waliyose wazamuwelera ku ŵanthu ŵakwake,Waliyose wazamuchimbilira ku charu chakwake.+15 Yose uyo wazamusangika wazamugwazika,Ndipo yose uyo wazamukoleka wazamuwa na lupanga.+16 Ŵana ŵawo ŵazamumbechulika pasi, ŵenecho ŵakuwona,+Vinthu vya mu nyumba zawo vizamuyoleka,Ndipo ŵawoli ŵawo ŵanthu ŵazamuŵakolelera.17 Wona, nkhuŵawuskira Ŵamedi,+Awo siliva ŵalije nalo ntchitoNdipo golide ŵakukondwa nalo chara.18 Mauta ghawo ghazamupulura ŵanyamata.+Ŵazamuchitira chitima chara chipambi cha nthumbo,Nanga nkhuchitira lusungu ŵana.19 Ndipo Babuloni, wauchindami chomene pa maufumu,+Utozi na chinthu icho Ŵakalidi+ ŵakunotha nacho,Wazamuŵa nga umo wakaŵira Sodomu na Gomora, Chiuta wakati wayibwangandura.+20 Muzamukhalaso munthu chara,Nesi munthu kuzengamo mu miwiro yose.+Muarabu nayo wazamujinthamo chara hema lake,Ndipo palije muliska uyo wazamupumuzgiramo mskambo wake.21 Vyamoyo vya mu chipalamba ndivyo vizamugonamo,Nyumba zawo zizamuzura na ŵaphuluru,*Nthiŵatiŵa zizamukhala mwenemura,+Ndipo mbuzi zamuthondo* zizamudukaduka mwenemura.22 Vyamoyo vyakubangura vyamulira mu vigongwe vyake,Ŵakambwe mu nyumba zake zapachanya.Nyengo yake yaneng’enera, ndipo mazuŵa ghake ghasazgikirengeko yayi.”+


text:
VINTHU VYAKUKONDWESKA MU 2015
Kupatulira Maofesi gha Munthavi
“PA NYENGO iyo ŵakapatuliranga ofesi ya munthavi ya ku Madagascar, pa Chisulo, Janyuwale 24, 2015, mudumbu munyake wakati: “Nili wakukondwa chomene.” Mudumbu uyu pamoza na ŵalendo 583 awo ŵakaŵapo pakupatulira ofesi iyi, ŵakakondwa chomene kuwona nyumba yiphya ya vipinda 19, chipinda chakulyeramo icho ŵakasazgirako, kweniso khichini ilo ŵakalinozgaso. Ŵakazengeraposo maofesi gha dipatimenti ya uteŵeti, ya maakaunti, ndiposo ya vyakuzenga. Kweniso ŵakazenga mastudiyo ghaphya gha dipatimenti ya vyakujambura, na yakung’anamura Chiyowoyero Chamawoko. Ndiposo dipatimenti yakupanga mabuku gha ŵanthu ŵambura kuwona (Braille) yikayamba. Awo ŵakiza pa ungano uwu ŵakapulikizga dankha umo ntchito yakupharazga yikwendera ku Madagascar. Kufuma apo, ŵakapulikizga nkhani yakupatulira munthavi kufuma kwa mubali Mark Sanderson wa mu Wupu Wakulongozga.
Ŵanthu ŵa Yehova ku Jakarta, Indonesia, ŵakakondwa chomene ŵati ŵawona kuti vimaji ivyo vikasefukira mu tawuni iyi vyachepako panyengo yakupatulira munthavi uphya pa Febuluwale 14, 2015. Sono Ofesi ya munthavi yili mu nyumba yapasi mu nyumba 42 zakudikana kweniso mu nyumba yapafupi iyo njakudikana nyumba 12. Maofesi ghakupambanapambana gha Beteli ghali mu nyumba zichokozichoko zapafupi. Anthony Morris wa mu Wupu Wakulongozga ndiyo wakayowoya nkhani yakupatulira munthavi. Zuŵa lakulondezgapo, ŵanthu ŵakukwana 15,257 ŵakawungana mu sitediyamu kuti ŵapulikizge nkhani ya mutu wakuti, “Lutilirani Kuzizipizga pa Ntchito Yiwemi.” Ŵanthu ŵakukwana 11,189 mu malo ghanyake 41, ŵakapulikizgako nkhani iyi. Ungano uwu ndiwo ukaŵa na ŵanthu ŵanandi chomene mu mbiri ya charu cha Indonesia. Ronald Jacka, uyo wakaŵa yumoza wa ŵamishonale ŵakwamba kwiza ku Indonesia, wakati: “Apo nkhizanga kuno mu 1951, mu charu chose mukaŵa ŵapharazgi 26 pera. Kweni mwahuno, ŵanthu ŵakujumpha 26,000 ŵapulikizga nkhani iyi. Yehova watumbika nadi ŵanthu ŵake mu Indonesia.”


text:
4 Mu zuŵa ilo,+ ŵanakazi 7 ŵazamukora mwanalume yumoza na kuyowoya kuti:“Tiryenge chakurya chithuNa kuvwara malaya ghithu.Kweni utizomerezge kuti tichemekenge na zina lakoKuti tifumiskeko soni zithu.”*+2 Mu zuŵa ilo, ivyo Yehova wazamumezga vizamuŵa vyakutowa na vyakuchindikika. Ŵaisrayeli awo ŵapona ŵazamunotha na kusangwa na vipambi vya charu.+3 Waliyose uyo wazamusidika mu Ziyoni na uyo wazamukhalira mu Yerusalemu wazamuchemeka mutuŵa, wose awo ŵalembeka kuti ŵazamuŵa ŵamoyo mu Yerusalemu.+4 Para Yehova wasuka maukazuzi* gha ŵana ŵasungwana ŵa Ziyoni+ na kuwuskapo ndopa za Yerusalemu pakati pake kwizira mu mzimu wa kweruzga na mzimu wakotcha,+5 Yehova wazamulengaso bingu na josi muhanya kweniso moto wakugolera usiku+ pa malo ghose gha Phiri la Ziyoni na malo ghake ghakuchitirapo maungano. Pa uchindami wake wose pazamuŵa chakubenekelera.6 Ndipo pazamuŵa chisakasa chakubisamamo chithukivu cha muhanya,+ kweniso chakuponerako na kuvikilirika ku chimphepo na vula.+
Mazgu Ghamusi
^ Ndiko kuti, soni chifukwa cha kukhala wambura kutengwa na kuŵavya mwana.


text:
Khozgani Chipulikano Chinu mu Vinthu Ivyo Mukugomezga
“Chipulikano ntchilindizga chanadi cha vinthu ivyo tikugomezga.”—HEB. 11:1.
SUMU: 81, 134
1, 2. (a) Kasi ivyo ŵateŵeti ŵa Yehova ŵakulindilira vikupambana wuli na ŵanthu awo ŵali ku chigaŵa cha Satana? (b) Kasi mu nkhani iyi tidumbiskanenge mafumbo wuli?
KASI Ŵakhristu wose ŵaunenesko ŵakulindizga vichi? Ŵakuphakazgika na ‘ŵamberere zinyake’ ŵakulindilira kuti khumbo lakwamba la Chiuta lizakafiskike kweniso kuti zina lake lizakatuŵiskike. (Yoh. 10:16; Mat. 6:9, 10) Ichi ntchilindizga chiwemi chomene kuluska chinthu chinyake chilichose. Tikulindilira mwakunweka umoyo wamuyirayira. Ŵakhristu ŵakuphakazgika ŵamupanga “machanya ghaphya,” ndipo ŵamberere zinyake ŵazamupanga “charu chapasi chiphya.” (2 Pet. 3:13) Kweniso tikugomezga kuti gulu la Yehova lilutilirenge kukura.
2 Ŵanthu awo ŵali ku chigaŵa cha Satana nawo ŵali na vinthu ivyo ŵakulindizga, ndipouli ŵakukayika usange vizamufiskika nadi. Mwachiyelezgero, ŵanthu ŵanandi awo ŵakutchova njuga ŵakugomezga kuti nyengo zinyake ŵangawina, kweni ŵakusimikizga yayi kuti ŵawinenge nadi. Ndipouli, Baibolo likuti chipulikano cheneko “ntchilindizga chanadi cha vinthu ivyo tikugomezga.” (Heb. 11:1) Kweni kasi tingachita wuli kuti tilutilire kugomezga kuti ivyo tikulindilira vizamufiskika nadi? Chifukwa wuli ntchiwemi kuŵa na chipulikano chakukhora mu ivyo tikulindizga?
3. Kasi munthu wangachita wuli kuti waŵe na chipulikano chanadi?
3 Munthu wakuchita kubabika nacho yayi chipulikano, kweniso vikuchitika waka vyekha yayi kuti waŵe nacho. Chipulikano ntchipambi cha mzimu utuŵa uwo ukugwira ntchito mu ŵanthu awo ŵakupulikira Chiuta. (Gal. 5:22) Baibolo likuyowoyapo yayi kuti Yehova wali na chipulikano panji wakukhumbikwira chipulikano. Yehova ni Chiuta wankhongonozose ndipo wali na vinjeru chomene. Ntheura palije icho chingamutondeska kufiska ivyo walayizga. Dada withu wakuchanya ngwakusimikizga kuti wazamufiska vyose ivyo wali kulayizga, nakuti wakuwona nga kuti wavifiska kale. Ntheura wakuyowoya kuti: “Ghafiskika!” (Ŵazgani Chivumbuzi 21:3-6.) Munthu wakuŵa na chipulikano para wamanya kuti Yehova ni “Chiuta wakugomezgeka,” uyo nyengo zose wakuchita ivyo walayizga.—Doto. 7:9.
SAMBIRANI KU ŴATEŴETI ŴAKALE
4. Kasi ŵateŵeti ŵakugomezgeka ŵakale ŵali na chilindizga wuli?
4 Chaputara 11 cha buku la Ŵahebere chikuzunura mazina 16 gha ŵateŵeti ŵa Chiuta awo ŵakaŵa na chipulikano. Paulosi wakalongosora kuti ŵanthu aŵa, kweniso ŵanyake ŵanandi “ŵakaŵa na ukaboni wakuti Chiuta wakakondwa nawo chifukwa cha chipulikano chawo.” (Heb. 11:39) Wose ŵakaŵa na ‘chilindizga chanadi’ kuti Chiuta wazamuwuska mphapu yakulayizgika iyo yizamudinya mutu wa Satana na kufiska khumbo lakwamba la Yehova. (Gen. 3:15) Pa ŵateŵeti ŵakugomezgeka aŵa palije uyo wali na chilindizga cha kuluta kuchanya chifukwa ŵakafwa pambere “mphapu” yakulayizgika panji kuti Yesu Khristu wandize kuzakajura nthowa yakulutira kuchanya. (Gal. 3:16) Ndipouli, ŵakulindilira kuti Yehova wazakaŵawuske na kuŵapa umoyo waurunji mu charu chapasi cha paradiso.—Sal. 37:11; Yes. 26:19; Hos. 13:14.
5, 6. Kasi Abrahamu na mbumba yake ŵakaŵa na chilindizga wuli, ndipo ŵakachita wuli kuti ŵalutilire kuŵa na chipulikano chakukhora? (Wonani chithuzi chakwamba.)
5 Lemba la Ŵahebere 11:13 likuyowoya za ŵateŵeti ŵanyake awo ŵakaŵako pambere Chikhristu chindambe. Lemba ili likuti: “Wose aŵa, ŵakafwira mu chipulikano, nangauli ŵakawona yayi kufiskika kwa malayizgo. Kweni ŵakaghawonera patali na kughapokelera.” Yumoza mwa ŵateŵeti aŵa wakaŵa Abrahamu. Kasi iyo wakalindilira nadi kuzakawona “mphapu” yakulayizgika? Yesu wakayowoya kuti “Abrahamu wakasekelera chomene apo wakalindiliranga kuti wawone zuŵa lane, ndipo wakati waliwona wakasekelera.” (Yoh. 8:56) Mwakuyana waka, Sara, Yisake, Yakhobe, na ŵanyake ŵanandi, ŵakadodoliska pa Ufumu wa Chiuta “uwo Chiuta wakapanga na kuzenga.”—Heb. 11:8-11.
6 Kasi Abrahamu na mbumba yake ŵakachita wuli kuti ŵalutilire kuŵa na chipulikano chakukhora? Iwo ŵakwenera kuti ŵakasambira vya Chiuta kufuma ku ŵanthu ŵanyake ŵalara awo ŵakaŵako mu nyengo yawo. Ŵakwenera kuti ŵakaŵazgangaso mipukutu yakale. Kweniso ivyo Chiuta wakaŵaphaliranga vikaŵawovwira chomene kuti ŵaŵe na chipulikano chakukhora. Kweni chakuzirwa chomene ntchakuti ŵakaluwa yayi ivyo ŵakasambira vyakukhwaskana na malayizgo gha Chiuta na ivyo wakukhumba, kweniso ŵakaghanaghanirangapo. Pakuti ŵateŵeti wose ŵakale ŵakaŵa na chilindizga chanadi, ŵakaŵa ŵakunozgeka kuzizipizga suzgo lililose kuti ŵalutilire kuŵa ŵakugomezgeka kwa Yehova.
7. Kasi Yehova watipa vichi ivyo vingatovwira kukhozga chipulikano chithu, ndipo tikwenera kuchita navyo vichi?
7 Yehova watipa Baibolo kuti litovwire kuŵa na chipulikano chakukhora. Ntheura tikwenera kuŵazga Baibolo zuŵa lililose kuti tiŵe ‘ŵakukondwa’ kweniso kuti vyose ivyo tikuchita ‘vyende makora.’ (Sal. 1:1-3; ŵazgani Milimo 17:11.) Nga mbateŵeti ŵakugomezgeka ŵakale, nase tikwenera kulutilira kughanaghanira malayizgo gha Chiuta na kupulikira malango ghake. Yehova watipaso “muzga wakugomezgeka na wavinjeru” uyo nyengo zose wakutipa chakurya chinandi chauzimu pa nyengo yakwenelera. (Mat. 24:45) Ntheura usange tikulutilira kugwiliskira ntchito makora ivyo tikusambira, tiŵenge nga mbateŵeti ŵa Yehova ŵakale awo ŵakaŵa na ‘chilindizga chanadi’ cha Ufumu wa Chiuta.
8. Kasi lurombo lungakhozga wuli chipulikano chithu?
8 Lurombo lukawovwiraso chomene ŵateŵeti ŵakugomezgeka ŵakale ŵa Chiuta kuti ŵalutilire kuŵa na chipulikano chakukhora. Chipulikano chawo chikakhoranga chomene para ŵawona umo Yehova wakuzgolera malurombo ghawo. (Neh. 1:4, 11; Sal. 34:4, 15, 17; Dan. 9:19-21) Nase tikwenera kumukhutulira Yehova mu lurombo vyose ivyo tikufipa navyo mtima, ndipo iyo watikhozgenge na kutovwira kuti tilutilire kumuteŵetera mwakukondwa. Apo tikuwona umo Yehova wakuzgolera malurombo ghithu, chipulikano chithu chikukhora chomene. (Ŵazgani 1 Yohane 5:14, 15.) Pakuti chipulikano ntchipambi cha mzimu, ipo tikwenera ‘kulutilira kulomba’ Yehova kuti watipe mzimu utuŵa nga umo Yesu wakayowoyera.—Luka 11:9, 13.
9. Kasi tikweneraso kulombera anjani?
9 Para tikulomba kwa Yehova tileke kupempha waka vyakukhumba vithu pera. Kweni tikwenera kuwonga na kulumba Yehova chifukwa cha ‘milimo yake yakuzizwiska’ iyo tingakwaniska yayi ‘kuyipenda.’ (Sal. 40:5) Kweniso malurombo ghithu ghakwenera kulongora kuti ‘tikuŵakumbuka awo ŵali mu jele nga ni para nase takakika pamoza nawo.’ Tikwenera kulomberaso ŵabali na ŵadumbu wose pa charu chapasi, chomenechomene ‘awo ŵakulongozga pakati pithu.’ Tikukondwa chomene kuwona kuti Yehova wakuzgora malurombo ghithu.—Heb. 13:3, 7.
ŴAKATHERA YAYI
10. Zunurani ŵanthu awo ŵakalutilira kugomezgeka, ndipo ntchivichi icho chikaŵawovwira?
10 Mu chaputara 11 cha buku la Ŵahebere, Paulosi wakalongosora viyezgo ivyo ŵateŵeti ŵanandi ŵa Chiuta ŵakazizipizga. Mwachiyelezgero, wakazunura za ŵanakazi ŵachipulikano awo ŵana ŵawo ŵakafwa kweni ŵakawuskika. Wakayowoyaso za ŵanyake awo “ŵakakana kufwatulika na chiwombolero chinyake, mwakuti ŵazakasange chiwuka chiwemi chomene.” (Heb. 11:35) Nangauli tikumanya yayi mazina gha ŵateŵeti ŵanyake awo Paulosi wakanenanga pa lemba ili, kweni ŵanyake nga ni Naboti na Zekariya ŵakaŵadinya na malibwe chifukwa cha kupulikira Chiuta na kuchita khumbo lake. (1 Mathe. 21:3, 15; 2 Mid. 24:20, 21) Daniyeli na ŵanyake ŵatatu ŵakaŵa na mwaŵi wakuti ŵangafwatulika para ŵathera. Kweni tingayowoya kuti chipulikano chawo mwa Chiuta chikaŵawovwira ‘kujara milomo ya nkhalamu,’ ndipo nanga ni “moto ukaŵavya nkhongono pa iwo.”—Heb. 11:33, 34; Dan. 3:16-18, 20, 28; 6:13, 16, 21-23.
11. Kasi ntchimi zinyake zikasangana na masuzgo wuli?
11 Ntchimi Mika na Yeremiya ‘ŵakayezgeka, kuhoyeka na kuponyeka mu jele’ chifukwa cha chipulikano chawo. Ŵanyake nga ni Eliya “ŵakayingayinga mu mapopa, mu mapiri, mu zimphanji, na mu michembo ya charu chapasi.” Ŵateŵeti wose aŵa ŵakazizipizga masuzgo chifukwa ŵakaŵa na chipulikano icho “ntchilindizga chanadi cha vinthu ivyo tikugomezga.”—Heb. 11:1, 36-38; 1 Mathe. 18:13; 22:24-27; Yer. 20:1, 2; 28:10, 11; 32:2.
12. Kasi ni njani uyo ntchiyelezgero chiwemi chomene pa nkhani ya kuzizipizga viyezgo, ndipo ntchivichi icho chikamovwira?
12 Paulosi wakati wayowoya za ŵanalume na ŵanakazi awo ŵakaŵa na chipulikano, wakayowoyaso za Yesu Khristu uyo wakaŵa na chipulikano chakukhora kuluska wose. Lemba la Ŵahebere 12:2 likuti: “Chifukwa cha chimwemwe icho chikaŵikika panthazi pake, wakazizipizga khuni lakusuzgikirapo, wakasulako soni, ndipo wakhala pasi ku woko lamalyero la chitengo cha Chiuta.” Nadi, tikwenera ‘kughanaghanira chomene’ chiyelezgero chiwemi cha Yesu uyo wakazizipizga masuzgo ghakofya chifukwa cha chipulikano. (Ŵazgani Ŵahebere 12:3.) Nga ni Yesu, Ŵakhristu ŵakwambilira nawo ŵakathera yayi ku viyezgo kweni ŵakalutilira kugomezgeka. Yumoza wawo wakaŵa Antipasi. (Chivu. 2:13) Ŵakhristu aŵa ŵakaŵa na chilindizga cha kuwuskika na kupokera njombe yawo kuchanya. Chiwuka ichi chikuluska “chiwuka chiwemi chomene” cha ŵateŵeti ŵakugomezgeka ŵakale awo ŵakaŵako pambere Yesu wandize. (Heb. 11:35) Pakati pajumpha kanyengo kufuma apo Ufumu wa Chiuta ukambira kulamulira mu 1914, ŵateŵeti wose ŵakuphakazgika awo ŵakaŵa kuti ŵachali kugona tulo mu nyifwa, ŵakawuskika na kupokera njombe yawo yakukakhala kuchanya na kwamba kuwusa na Yesu.—Chivu. 20:4.
VIYELEZGERO VYA MAZUŴA GHANO
13, 14. Kasi mubali Rudolf Graichen wakakumana na masuzgo wuli, ndipo ntchivichi chikamovwira kuti wazizipizge?
13 Mazuŵa ghano napo, ŵateŵeti ŵanandi ŵa Chiuta ŵakugomezgeka nga ni Yesu para ŵasangana na viyezgo, ndipo ŵakuzomerezga yayi kuti viyezgo vilopweske chipulikano chawo. Yumoza wawo ni Mubali Rudolf Graichen, uyo wakababikira ku Germany mu 1925. Mubali uyu wakakumbukiranga vithuzithuzi vya nkhani za mu Baibolo ivyo wakavibatika pa viliŵa vya nyumba yake. Iyo wakalemba kuti: ‘Chithuzi chinyake chikalongoranga mphumphi yili pamoza na kana ka mberere, mwana wali pamoza na nyalubwe, tholi lili pamoza na nkhalamu, vyose vikukhala mwamtende ndipo mwana muchoko ndiyo wakavilongozganga. Vithuzi ivi vikanovwira kuzizipizga masuzgo chifukwa vikanikumbuskanga malayizgo gha Chiuta.’ (Yes. 11:6-9) Rudolf wakatambuzgika vyaka vinandi na gulu la Nazi Gestapo, ndipo pamanyuma na gulu la Communist Stasi la ku East Germany. Ndipouli, Rudolf wakalutilira kugomezga kuti Chiuta wazamuzgora charu chapasi kuŵa paradiso.
14 Amama ŵa Mubali Rudolf ŵakalwara na kufwa ku msasa wa Ravensbrück. Kweniso adada ŵake ŵakalopwerathu mwauzimu mwakuti ŵakasayina chikalata chakuti ŵaleka kuŵa yumoza wa Ŵakaboni ŵa Yehova. Mubali Rudolf wakati wafuma mu jele, wakaŵa mulaŵiliri wa dera ndipo pamanyuma wakachemeka ku Sukulu ya Giliyadi. Pamasinda, wakatumika kukachita umishonale ku Chile uko wakachitaso uteŵeti wakwendera dera. Kweni viyezgo vikaŵa kuti vyamalirathu yayi. Pakati pajumpha chaka chimoza kufuma apo wakatolera mudumbu Patsy uyo nayo wakaŵa mishonale, ŵakaŵa na bonda msungwana, kweni wakafwa. Pamanyuma, muwoli wake wakutemweka, Patsy, wakafwa wali na vyaka 43. Mubali Rudolf wakazizipizga masuzgo ghose agha. Apo nkhani yakulongosora umoyo wa mubali uyu yikalembekanga, wakaŵa kuti ni muchekuru kweniso wakalwaranga. Ndipouli, wakaŵa mupayiniya wanyengozose kweniso mulara mu mpingo. Nkhani yake yikalembeka mu Gongwe la Mulinda Lachicheŵa la Ogasiti 1, 1997, peji 20-25. [1]
15. Zunurani ŵabali awo ŵakulutilira kuzizipizga nthambuzgo mazuŵa ghano.
15 Ŵakaboni ŵa Yehova ŵakulutilira kuŵa ŵakukondwa nanga ni para ŵakutambuzgika kwazanimuwone. Mwachiyelezgero, ŵabali na ŵadumbu ŵithu ŵanandi ŵali mu jele ku Eritrea, Singapore, na South Korea chifukwa cha kukana kuchitako nkhondo. (Mat. 26:52) Ŵanyake mwa ŵabali aŵa ni Isaac, Negede, na Paulos, awo ŵakhala mu jele ku Eritrea vyaka vyakujumpha 20. Ŵabali aŵa ŵalije mwaŵi wa kutora na kuŵa na ŵana, kweniso wakovwira ŵapapi ŵawo. Ndipouli, iwo ŵakulutilira kugomezgeka nangauli ŵakutambuzgika chomene. Chithuzi cha ŵabali aŵa chili pa jw.org, ndipo ŵakuwoneka ŵakukondwa kulongora kuti ŵachali na chipulikano chankhongono. Nakuti ŵapolisi awo ŵakuwonelera ŵakayidi ku jele ŵakuŵachindika chomene.
16. Kasi chipulikano chakukhora chingamovwirani wuli?
16 Ŵateŵeti ŵanandi ŵa Yehova mazuŵa ghano ŵandatambuzgikepo mwakofya nga mbabali ŵithu awo taŵazunura. Ndipouli, nawo ŵakukumana na masuzgo ghakupambanapambana, nga ni ukavu, nkhondo, panji masoka ghachilengiwa. Ŵanyake ŵali nga ni Mozesi na ŵateŵeti ŵanyake ŵakale awo ŵakaleka umoyo wawofuwofu kuti ŵateŵetere Chiuta. Ŵakuŵikapo mtima kuti ŵaleke kutemwa chomene vinthu vyakuthupi kuti ŵajikondweske waka ŵekha. Kasi ntchivichi icho chikuŵawovwira? Iwo ŵakumutemwa chomene Yehova ndipo ŵali na chipulikano chakukhora kuti wazamumazga nadi vinthu vyose vyambura urunji. Kweniso ŵakugomezga kuti Yehova wazamupeleka umoyo wamuyirayira ku ŵateŵeti ŵake wose ŵakugomezgeka mu charu chiphya chaurunji.—Ŵazgani Salimo 37:5, 7, 9, 29.
17. Kasi nkhani iyi yamovwirani wuli, ndipo tizamusambira vichi mu nkhani yakulondezgapo?
17 Mu nkhani iyi, tasambira umo lurombo na kughanaghanira ivyo Chiuta watilayizga vingatovwilira kuti tilutilire kuŵa na chipulikano chakukhora. Tawonaso kuti para tili na chipulikano chakukhora, tingazizipizga viyezgo vyakupambanapambana apo tikulutilira kuŵa na ‘chilindizga chanadi’ cha vinthu viwemi ivyo vikwiza munthazi. Mu nkhani yakulondezgapo, tizamusambira vinandi ivyo Baibolo likulongosora pa nkhani ya chipulikano.
^ [1] (ndime 14) Wonaniso Wukani! Yachingelezi ya Epulero 22, 2002, peji 19-24, iyo yikulongosora za Mubali Andrej Hanák wa ku Slovakia.


text:
NKHANI YA PA CHIKOPI | KASI MUNGACHITA WULI KUTI MUKONDWENGE NA NTCHITO?
Kasi Ntchito Zinonono Ni Zambura Kwenelera?
Alex wakugwira ntchito yakukwezga na kukhizga katundu. Zuŵa linyake wakavuka chomene, ndipo wakati: ‘Chifukwa wuli nkhusuzgika na ntchito yinonono? Kasi nizamugwirapo ntchito yiwemi? Nkhuwona nga vingaŵa makora usange ningaleka kugwira ntchito iyi.’
Nga ni Alex, ŵanthu ŵanandi ŵakukondwa yayi kugwira ntchito zinonono. Aaron wakati: “Ŵanthu ŵanandi ŵakuwona kuti mbakwenelera yayi kugwira ntchito yinonono. Ŵakughanaghana kuti ŵangayileka para ŵasanga ntchito yinyake.”
Chifukwa wuli ŵanandi ŵakutinkha ntchito zinonono? Panji ntchifukwa cha ivyo ŵakupulika pa wayilesi, kuwona pa TV panji kuŵazga mu nyuzipepara. Vinthu ivi vikulongora kuti ŵanthu awo ŵakugwira ntchito zipusu ndiwo ŵakukondwa. Matthew wakati: “Ŵanthu ŵakuyowoya kuti munthu wakukondwa yayi para wakugwira ntchito zinonono.” Shane uyo ni mulonda wakati: “Ŵanthu ŵakukhumba yayi kuluta ku ntchito mazuŵa ghose kweni ŵakukhumba malipiro gha mwezi wose.”
Kweni ŵanthu ŵanyake ŵakukondwa kugwira ntchito zinonono. Daniel uyo wakuzenga wakati: “Munthu wakutumbikika chikuru ntchito iyo wakugwira yikovwira ŵanyake.” Andre, wa vyaka 23, nayo wakati: “Munthu wakuŵa wakukondwa para wakulimbikira ntchito. Mukata wangakondwa yayi.”
Kasi ntchivichi chikawovwira Daniel na Andre kuti ŵawonenge ntchito mwakwenelera? Ŵakulondezga fundo za mu Baibolo. Baibolo likuti tilimbikirenge ntchito. Kweniso likutovwira umo tingachitira kuti tikondwenge na ntchito.
Kasi ni fundo wuli za mu Baibolo izo zingamovwirani kuti mukondwenge na ntchito? Nkhani yakulondezgapo yili na fundo zichoko waka.


text:
GONGWE LA MULINDA SEPTEMBER 2015
Kasi Ŵakaboni ŵa Yehova Mbanjani?
Ŵazgani magazini iyi kuti muŵamanye makora
Kasi Ŵakaboni ŵa Yehova Mbanjani?
Kasi ivyo vyayowoyeka mu nkhani iyi vikukolerana na ivyo imwe mukumanya?
Kasi Ŵakaboni ŵa Yehova Mbanthu Wuli?
Ŵakaboni ŵa Yehova mungaŵasanga kulikose.
Kasi Ŵakaboni ŵa Yehova Ŵakugomezga Vichi?
Vyose ivyo tikugomezga vikufuma mu Baibolo.
Kasi Ndalama Izo Ŵakugwiliskira Ntchito Zikufuma Nkhu?
Kasi ndalama zikufuma nkhu? Kasi ŵakugwiliskira ntchito wuli?
Chifukwa Wuli Ŵakaboni Ŵakupharazga?
Ŵakaboni ŵakupharazga pa vifukwa vitatu.
Nasanga Chinthu Chiwemi Chomene Kuluska Kutchuka
Usiku umoza, Mina Hung Godenzi wakamba kutchuka, kweni wakawona kuti ichi chikamovwira yayi nga umo wakaghanaghaniranga.
Baibolo la Bedell Likawovwira Ŵanthu Kupulikiska Mazgu gha Chiuta
Baibolo ili lagwira ntchito vyaka 300.
Kasi Mukughanaghana Kuti Chiuta Wali Kumutayani?
Kasi muli kufumbapo kuti, ‘Chiuta wazomerezgerachi ichi kunichitikira?’
Mafumbo Agho Baibolo Likuzgora
Kasi mauchimi gha mu Baibolo ghakutovwira wuli?


text:
MUTU 19
Wakavikilira na Kupwelelera Mbumba Yake Kweniso Wakagongowa Yayi
1, 2. (a) Kasi Yosefe na mbumba yake ŵakenera kuchita vichi? (b) Kasi ni nkhani wuli yachitima iyo Yosefe wakaphalira muwoli wake?
MUŴE nga mukuwona Yosefe wakuŵika katundu pa mbunda. Kufuma apo, wakupamantha chiŵeto ichi kuti chambe kwenda, apo wakulaŵiska uku na uku mu muzi wa Betelehemu. Wakughanaghanira ulendo utali uwo ŵendenge kukafika ku Eguputo. Panji wakajifumbanga kuti, kasi iyo na mbumba yake ŵamukwaniska kukhala pakati pa ŵanthu ŵachilendo, chiyowoyero chachilendo, na mitheto yachilendo?
2 Pakaŵa pakusuzga kuti Yosefe wamuphalire Mariya nkhani yachitima iyo mungelo wakamuphalira. Kweni wakakhwima mtima na kumuphalira. Yosefe wakayowoya kuti mungelo wakamuwonekera mu maloto, ndipo wakamuphalira uthenga wakufuma kwa Chiuta wakuti Themba Herode likukhumba kukoma mwana wawo. Ntheura ŵakwenera kufumamo mwaluŵiro mu Betelehemu. (Ŵerengani Mateyu 2:13, 14.) Mariya chitima chikamukora chomene. Wakapulikiska yayi chifukwa icho munthu munyake wakakhumbiranga kukoma mwana wake wambura mulandu, uyo wangapweteka munthu yayi. Pakaŵa pakusuzga kuti Mariya na Yosefe ŵapulikiske, kweni iwo ŵakathembanga Yehova, ndipo ŵakanozgeka kunyamuka ulendo.
3. Longosorani umo vikaŵira apo Yosefe na mbumba yake ŵakafumangamo mu Betelehemu. (Wonaniso chithuzithuzi.)
3 Ukaŵa usiku, ndipo ŵanthu mu Betelehemu ŵakamanyanga yayi ivyo vikachitikanga chifukwa ŵakaŵa mu tulo. Yosefe, Mariya, na Yesu ŵakafumamo mu muzi na chisi chake, uku kuli bilubilu. Ŵakanyamuka na kunjilira kumwera, ndipo panji Yosefe wakajifumbanga umo vinthu vyamuŵira uko ŵakalutanga. Kasi iyo pakuŵa kalipentara bweka wakatenge wavikilirenge wuli mbumba yake ku ŵanthu ŵankhongono? Kasi wamukwaniska kupwelelera mbumba yake? Kasi wamuzizipizga na kufiska ntchito yikuru iyo Yehova Chiuta wakamupa yakuti walere mwana wapadera uyu? Yosefe wakaŵa na milimo yinandi. Mu nkhani iyi, tiwonenge umo wakachitira milimo yose iyo wakapika. Kweniso tiwonenge umo ŵanalume awo ŵali na ŵana, na ise tose, tingalondezgera chipulikano chake.
Yosefe Wakavikilira Mbumba Yake
4, 5. (a) Kasi umoyo wa Yosefe ukasintha wuli? (b) Kasi mungelo wakamukhwimiska wuli Yosefe pa ntchito yikuru iyo wakapika?
4 Apo wakaŵa kukwake ku Nazarete mu myezi yakumasinda, Yosefe wakawona kuti umoyo wake wasinthirathu wakati wapangana na Mariya mwana wa Heli kuti ŵatoranenge. Yosefe wakamanyanga kuti Mariya wakatemwanga Yehova kweniso fundo zake. Kweni wakapulika kuti wali na nthumbo. Ntheura wakakhumbanga kumupata mwachibisibisi, chifukwa wakakhumba chara kumukhozga soni. * Kweni mungelo wakayowoya nayo mu maloto na kumulongosolera kuti Mariya wakaŵa na nthumbo chifukwa cha nkhongono ya mzimu utuŵa wa Yehova. Mungelo wakatiso mwana uyo Mariya wababenge ‘wazamuponoska ŵanthu ku zakwananga zawo.’ Kweniso wakamukhwimiska Yosefe, wakati: “Kopa chara kutolera muwoli wako Mariya ku nyumba.”—Mat. 1:18-21.
5 Yosefe wakaŵa munthu murunji na wakupulikira, ntheura wakachita ivyo wakaphalirika. Wakazomera kuchita ntchito yinonono chomene yakulera mwana wakuzirwa wa Chiuta. Pamanyuma, pakupulikira dango la boma, Yosefe wakaluta ku Betelehemu kukalembeska pamoza na muwoli wake, uyo pa nyengo iyo wakaŵa na nthumbo. Mwana wakababikira kwenekuko.
6-8. (a) Kasi pakachitika vichi icho chikasinthaso umoyo wa Yosefe na mbumba yake? (b) Kasi tikumanya wuli kuti Satana ndiyo wakatuma nyenyezi yira? (Wonaniso mazgu ghamusi.)
6 Yosefe na mbumba yake ŵakaweleraso ku Nazarete yayi. Ŵakakhazikika mu Betelehemu, kufupiko na Yerusalemu. Ŵakaŵa ŵakavu, kweni Yosefe wakayezgayezganga kuti Mariya na Yesu ŵaleke kusoŵerwa kanthu panji kusuzgika. Ŵakasanga kanyumba na kwamba kukhalamo. Kweni apo Yesu wakwenera kuti wakaŵa na chaka chimoza na myezi, vinthu vikasinthaso.
7 Ku nyumba kwawo kukiza ŵanthu ŵakumanya vya nyenyezi ŵakufuma ku vigaŵa vyakuvuma. Ŵakwenera kuti ŵakafuma kutali, ku Babuloni. Ŵanthu aŵa ŵakalondezga nyenyezi yinyake m’paka ku nyumba ya Yosefe na Mariya. Ŵakapenjanga mwana uyo wakeneranga kuzakaŵa themba la Ŵayuda. Ŵanthu aŵa ŵakaŵa ŵantchindi chomene.
8 Kwali ŵanthu aŵa ŵakamanyanga kwali yayi, kweni mphanyi ŵakamukomeska Yesu. Nyenyezi iyo ŵakawona yikaŵalongozgera dankha ku Yerusalemu, m’malo mwa ku Betelehemu. * Ku Yerusalemu kura, ŵakaphalira Themba Herode kuti ŵakapenjanga mwana uyo wazamuŵa themba la Ŵayuda. Wakati wapulika nthena, Herode wakakwiya chomene chifukwa cha sanji.
9-11. (a) Kasi munthu wankhongono kuluska Herode panji Satana wakachitapo wuli kanthu? (b) Kasi umo Baibolo likulongosolera ulendo wa Yosefe wa ku Eguputo vikupambana wuli na umo mabuku ghanyake ghakulongosolera?
9 Kweni uwemi ngwakuti pakaŵa munthu wankhongono chomene kuluska Herode panji Satana, ndipo wakachitapo kanthu. Wakachita wuli? Ŵalendo ŵara ŵakati ŵafika ku nyumba iyo kukaŵa Yesu na anyina, ŵakafumiska vyawanangwa. Kweni iwo ŵakakhumbanga kupika chilichose yayi. Yosefe na Mariya ŵakapika vinthu ivyo ŵakalotangako yayi kuti ŵangaŵa navyo. Ŵakapika “golide na lubani na mure,” vinthu vyamtengo wapatali! Ŵakumanya vya nyenyezi ŵara ŵakakhumbanga kwenderaso kwa Herode kuti ŵakamuphalire uko kukaŵa Yesu, kweni Yehova wakanjilirapo. Yehova wakaŵaphalira mu maloto kuti ŵende nthowa yinyake pakuwelera kukwawo.—Ŵerengani Mateyu 2:1-12.
10 Ŵakumanya vya nyenyezi ŵakati lute waka, mungelo wa Yehova wakaphalira Yosefe kuti: “Wuka, tora mwana na nyina ndipo uchimbilire ku Eguputo. Ukakhale kwenekura m’paka nikuphalire kuti uwereko, pakuti Herode wali pafupi kupenja mwana kuti wamukome.” (Mat. 2:13) Ntheura, nga umo tawonera mu ndime yakwamba, Yosefe wakachitapo kanthu nyengo yeneyiyo. Chinthu chakuzirwa chomene kwa iyo chikaŵa chakuti wavikilire mwana, ndipo wakachimbilira ku Eguputo na mbumba yake. Vyawanangwa ivyo ŵakumanya vya nyenyezi ŵara ŵakaŵapa vikaŵawovwira mu nthowa kweniso ŵakati ŵafika ku Eguputo.
11 Awo ŵali kulemba mabuku ghanyake (apocryphal) ŵakusazgirako pakulongosora ivyo vikachitika apo Yosefe wakalutanga ku Eguputo. Ŵakuti Yesu wakachita vinthu vyakuzizika: wakafupikiska ulendo, wakachitiska kuti ŵankhungu ŵaleke kuŵapweteka, na kugoŵa makuni gha vintchindo mwakuti anyina ŵaponthore [ŵatonthore] vipambi. * Unenesko ngwakuti uwu ukaŵa ulendo utali na wakuvuska, ndipo ŵakamanyangako yayi uko ŵakalutanga.
Yosefe wakajipeleka chomene kuti wawovwire mbumba yake
12. Kasi ŵapapi ŵangasambirako vichi kwa Yosefe apo ŵakulera ŵana mu charu chakusuzga ichi?
12 Pali vinandi ivyo ŵapapi ŵangasambirako kwa Yosefe. Wakaleka ntchito yake na umoyo uwo wakazgoŵera mwakuti wavikilire mbumba yake. Wakawonanga kuti mbumba yake ntchinthu chakuzirwa chomene icho Yehova wakamuŵikizga. Mazuŵa ghano, ŵapapi ŵakulera ŵana mu charu chakusuzga, umo muli vinthu vinandi vyakofya ivyo vingaŵapweteka, kuŵapuluska, panji kuŵakoma. Ŵapapi awo ŵakulimbikira kuvikilira ŵana ŵawo ku vinthu ivi ŵakuwongeka chomene. Nawo ŵakuchita nga ni Yosefe.
Yosefe Wakapweleleranga Mbumba Yake
13, 14. Kasi vikenda wuli kuti Yosefe na Mariya ŵambe kukhalaso mu Nazarete?
13 Vikuwoneka kuti mbumba ya Yosefe yikakhaliskako yayi ku Eguputo. Pakati pajumpha nyengo yichoko waka, mungelo wakaphalira Yosefe kuti Herode wali kufwa. Yosefe wakatora mbumba yake na kuwelera kukwawo. Uchimi ukayowoya kale kuti Yehova wazamuchema Mwana wake “kufuma mu Eguputo.” (Mat. 2:15) Yosefe wakawovwira kufiska uchimi uwu. Kweni kasi pasono wakakhala nayo nkhu mbumba yake?
14 Yosefe wakaŵa maso. Wakamanyanga kuti Arikelawu, uyo wakanjira m’malo mwa awiske a Herode, nayo wakaŵa wankhaza. Chiuta wakati wamuchenjezga, Yosefe wakatora mbumba yake na kuya kumpoto, ku Nazarete, mu chigaŵa cha Galileya. Kwenekuko ndiko iyo na Mariya ŵakakhalanga.—Ŵerengani Mateyu 2:19-23.
15, 16. Kasi ntchito ya Yosefe yikaŵa wuli, ndipo wakwenera kuti wakagwiliskiranga ntchito vinthu wuli?
15 Yosefe na Mariya ŵakakhumbanga vinandi yayi pa umoyo wawo, kweni ŵakaphyokanga na ntchito kuti ŵasange vyakukhumbikwa. Baibolo likuti Yosefe wakaŵa kalipentara. Ichi chikulongora kuti wakatemanga na kunyamura makuni, kucheka mathabwa ghakukhomera nyumba, maboti, maburiji, ngolo (gileta), mawilo (makhwilo), majoko, na vyakulimira vinyake. (Mat. 13:55) Yikaŵa ntchito yinonono chomene. Kale ŵakalipentara ŵakagwiliranga panyumba ntchito yawo.
16 Yosefe wakaŵa na vyakugwilira ntchito vyakupambanapambana, ndipo vinyake ŵakwenera kuti ŵakamulekera mbawiske. Panji wakaŵa na sikweya, chakunyoloskera, chingwe, mbavi, sowo, nyondo, chakukhomera cha thabwa, tchezulu, ogara, vyakumatira, kweniso panji mizumali, nangauli yikaŵanga yakudura.
17, 18. (a) Kasi Yesu wakasambira vichi kwa awiske? (b) Chifukwa wuli Yosefe wakalimbikiranga ntchito?
17 Muŵe nga mukumuwona msepuka Yesu wakulaŵilira apo awiske ŵakugwira ntchito. Wakwenera kuti wakalaŵisiskanga chilichose icho Yosefe wakachitanga. Panji wakanothanga kuwona viŵegha na mawoko ghankhongono gha awiske, kweniso luso lwawo. Panji Yosefe wakamba kusambizga mwana wake ntchito zichokozichoko, nga nkhunyiliriska mathabwa na chikumba cha somba chakomira. Wakwenera kuti wakamulongora mathabwa gha makuni ghakupambanapambana. Ghanyake ghakaŵa mathabwa gha makuni gha vikuyu, oki, panji maolive.
18 Yesu wakawonanga kuti Yosefe ngwankhongono. Wakatemanga makuni, kuŵaja mathabwa na kukhoma vinthu. Kweniso wakamanyanga kuti mawoko agha ndigho Yosefe wakapembuzgiranga iyo, anyina, na ŵana ŵakwake. Mbumba ya Yosefe na Mariya yikakura, ndipo padera pa Yesu, ŵakaŵaso na ŵana ŵanyake 6. (Mat. 13:55, 56) Yosefe wakalimbikiranga chomene ntchito kuti waŵalyeske wose.
Yosefe wakamanyanga kuti ntchito yakuzirwa chomene yikaŵa yakuti wasambizge mbumba yake kutemwa Chiuta
19. Kasi Yosefe wakachita wuli kuti wawovwire mbumba yake kutemwa Chiuta?
19 Kweni Yosefe wakamanyanga kuti ntchito yakuzirwa chomene yikaŵa yakuti wawovwire mbumba yake kutemwa Chiuta. Ntheura wakaŵasambizganga ŵana ŵake vya Yehova Chiuta na malango ghake. Iyo na Mariya ŵakalutanga na ŵana ŵawo ku sunagoge, uko ŵasambizgi ŵakaŵazganga Malemba na kughalongosora. Para ŵawera, Yesu wakwenera kuti wakafumbanga mafumbo ghanandi, ndipo Yosefe wakayezganga kumuzgora kuti wapulikiske. Kweniso Yosefe wakalutanga na mbumba yake ku viphikiro ivyo vikachitikiranga ku Yerusalemu. Chaka chilichose, Yosefe wakendanga mtunda wa makilomita 120, kuti ŵakaŵepo pa chiphikiro cha Paska. Ŵakakhumbikwiranga sabata ziŵiri kuluta na kuwera.
20. Kasi mitu ya mbumba yikulondezga wuli ivyo Yosefe wakachitanga?
20 Ŵakhristu awo ni mitu ya mabanja ŵakuchita nga ni Yosefe. Ŵakulimbikira kovwira ŵana ŵawo kutemwa chomene Chiuta, m’malo mwa vinthu vyakuthupi. Ŵakupatura nyengo kuti ŵasope na mbumba zawo, kweniso ŵakuluta na ŵana ŵawo ku maungano, ghakuru na ghachoko wuwo. Nga ni Yosefe, ŵakumanya kuti palijeso chinyake chakuzirwa chomene icho ŵangachitira ŵana ŵawo kuluska ichi.
‘Ŵakasuzgika Chomene’
21. Kasi nyengo ya Paska yikaŵanga wuli kwa Yosefe na mbumba yake? Kasi Yosefe na Mariya ŵakamanya pawuli kuti Yesu wasoŵa?
21 Apo Yesu wakaŵa na vyaka 12, Yosefe wakaluta na mbumba yake ku Yerusalemu, umo ŵakachitiranga nyengo zose. Yikaŵa nyengo ya chiphikiro cha Paska, ndipo ŵanthu ŵanandi ŵakandonderanga kwenekura. Para ŵali pafupi kufika ku Yerusalemu, ŵanandi ŵakimbanga masalimo ghakukwelera ku msumba. (Sal. 120-134) Mu msumba mukaŵanga ŵanthu pilingupilingu. Para paska lamara waka, ŵanthu wose ŵakambangaso ulendo kuwelera kwawo. Pakuwera, Yosefe na Mariya ŵakaghanaghananga kuti Yesu wali pakati pa ŵabali ŵawo, ndipo ŵakwendera lumoza. Kweni ŵakati ŵendapo mtunda utali kufuma ku Yerusalemu, ndipo ŵakati kumaso mamu! Ŵakasanga Yesu wakuwoneka yayi.—Luka 2:41-44.
22, 23. Kasi Yosefe na Mariya ŵakachita wuli ŵakati ŵamanya kuti Yesu wasoŵa? Kasi Mariya wakayowoya vichi ŵakati ŵamusanga?
22 Yosefe na Mariya ŵakafufulika apa na apa m’paka ku Yerusalemu. Pa nyengo iyi ŵakasanga kuti mu msumba muli waka yii, ŵanthu wose ŵawera. Ŵakamba kuchema zina la mwana wawo mwakukwezga. Kasi msepuka uyu wakaŵa nkhu? Ŵakapenjapenja m’paka zuŵa lachitatu, ndipo panji Yosefe wakafipa mtima kuti watondeka kuchita ntchito yakupatulika iyo Yehova wakamupa. Paumaliro, ŵakanjira mu tempile. Ŵakapenja m’paka mu chipinda chikuru umo ŵanalume ŵakusambira na ŵakumanya Dango ŵakawungananga. Ŵakasanga Yesu wakhala pakati pawo. Apa ndipo Yosefe na Mariya mtima ukati losilosi.—Luka 2:45, 46.
23 Yesu wakapulikizganga ku ŵasambizgi ndipo wakaŵafumbanga mafumbo. Ŵanalume aŵa ŵakazizwanga kuwona umo Yesu wakapulikiskiranga vinthu kweniso mazgoro agho ghakafumanga pa mulomo wake. Mariya na Yosefe ŵakazizikika. Baibolo likulongora kuti Yosefe wakayowoyapo yayi. Kweni Mariya ndiyo wakayowoya m’malo mwa mfumu wake, wakati: “Wamwana, wachitirachi nthena? Awuso na ine tasuzgika chomene kukupenja.”—Luka 2:47, 48.
24. Kasi Baibolo likulongora kuti upapi ukuŵa wuli?
24 Ntheura mu nkhani yichoko waka iyi, Mazgu gha Chiuta ghakutovwira kuwona umo upapi ukuŵira. Ungaŵa wakusuzga, nanga mwana wangaŵa wambura kwananga. Mazuŵa ghano, ŵapapi ‘ŵakusuzgika chomene’ kulera ŵana chifukwa tikukhala mu charu chiheni. Kweni ŵapapi ŵangakhozgeka kumanya kuti Baibolo likulongora kuti Chiuta wakumanya ivyo ŵakujumphamo.
25, 26. Kasi Yesu wakaŵazgora wuli ŵapapi ŵake? Kasi Yosefe wakwenera kuti wakajipulikanga wuli na mazgu gha mwana wake?
25 Yesu wakakhalira pa malo apo wakawonanga kuti wali pafupi chomene na Yehova, Awiske ŵakuchanya. Wakasungiliranga vyose ivyo wakasambiranga. Wakaŵazgora ŵapapi ŵake makora waka. Wakati: “Mwanipenjerangachi? Kasi mwamanyanga chara kuti nkhwenera kuŵa mu nyumba ya Adada?”—Luka 2:49.
26 Yosefe wakwenera kuti wakaghanaghanirangapo mazgu agha nyengo zinandi. Panji wakanothanga para waghakumbuka. Nakuti ndiyo wakalimbikira kumusambizga mwana uyu kuti watemwenge Yehova Chiuta. Pa usepuka wake, Yesu wakamanya umo dada wachitemwa wakuŵira pakuwona umo Yosefe wakachitiranga nayo.
27. Usange ndimwe dada, kasi muli na udindo wuli? Chifukwa wuli mukwenera kukumbuka ivyo wakachita Yosefe?
27 Usange ndimwe dada, kasi mukumanya kuti muli na udindo wakuti movwire ŵana ŵinu kumanya kuti Yehova wakuŵatemwa ndiposo wakuŵavikilira? Kweniso usange muli na ŵana ŵamsangapo, kumbukani umo Yosefe wakachitira ndipo wonani mwana waliyose kuŵa wakuzirwa. Ŵawovwirani ŵana kuti ŵaŵe ŵabwezi ŵa Yehova, Dada wawo wakuchanya.—Ŵerengani Ŵaefeso 6:4.
Yosefe Wakagongowa Yayi
28, 29. (a) Kasi mazgu agho ghali pa Luka 2:51, 52 ghakuvumbura vichi vya Yosefe? (b) Kasi Yosefe wakamovwira wuli mwana wake kuti waŵe na vinjeru?
28 Baibolo likutiphalira vichoko waka vya umoyo wa Yosefe. Kweni ntchakwenelera kuti tighanaghanirengepo ivyo likutiphalira. Tikusambira kuti Yesu “wakalutilira kujilambika” ku ŵapapi ŵake. Tikuŵazgaso kuti “Yesu wakalutilira kukura, vinjeru vyake vikasazgikiranga ndipo wakatemwekanga na Chiuta kweniso ŵanthu.” (Ŵerengani Luka 2:51, 52.) Kasi mazgu agha ghakutiphalira vichi vya Yosefe? Vinandi chomene. Mazgu agha ghakulongora kuti Yosefe wakalongozganga makora nyumba yake, lekani mwana wake wakamuchindikanga na kujilambika.
29 Tikupulikaso kuti vinjeru vya Yesu vikasazgikiranga. Kuti Yesu wafike apa, ndikuti Yosefe wakamovwira chomene. Mu nyengo yira, pakaŵa ntharika iyo Ŵayuda ŵakatemwanga kuyowoya. Iwo ŵakatenge ŵanalume awo ŵakuchezga waka kwambura kugwira ntchito zinonono ndiwo ŵakuŵa na vinjeru nadi. Kweni awo ŵakugwira ntchito zankhongono nga mbakalipentara, ŵalimi, na ŵakufura visulo “ŵangasambizga yayi ŵanyawo vinjeru na urunji; ndipo ŵakwenera yayi kukhala apo ŵanthu ŵakuyowoya vinthanguni.” Pamanyuma, Yesu wakalongora kuti ntharika iyi yikaŵa yawaka. Apo wakaŵa msepuka, kanandi Yesu wakapulikizganga apo awiske ŵakamusambizganga vya vinjeru na urunji wa Yehova, nangauli ŵakaŵa kalipentara. Ŵakwenera kuti ŵakamusambizganga ivi kanandi waka.
30. Kasi mitu ya mbumba yingasambirako vichi kwa Yosefe?
30 Ukaboni unyake wakuti Yosefe wakamulera makora Yesu ni umo mwana uyu wakakulira makora. Mwana uyo ŵapapi ŵake ŵakumupwelelera ndiyo wakukura makora kweniso wakuŵa wankhongono. Yosefe wakamusambizgaso mwana wake kuti wagwirenge ntchito za mawoko mwaluso. Yesu wakamanyikwanga kuti ni mwana wa kalipentara, kweniso kuti iyo ni “kalipentara.” (Mrk. 6:3) Ntheura Yosefe wakamusambizga makora chomene Yesu. Mitu ya mbumba yingachita makora kuchita nga ni Yosefe, yikwenera kupwelelera ŵana ŵawo na kuwoneseska kuti yikuŵasambizga umo ŵangasangira vyakukhumbikwa paŵekha.
31. (a) Kasi ukaboni ukulongora kuti Yosefe wakafwa pawuli? (Yowoyanipo ivyo vili mu bokosi.) (b) Kasi tingasambirako vichi kwa Yosefe?
31 Baibolo likuzunura Yosefe kaumaliro apo Yesu wakabatizikanga. Panyengo iyi, Yesu wakaŵa na vyaka 30. Kufuma apo, Yosefe wakuyowoyekaso yayi. Ukaboni ukulongora kuti pa nyengo iyo Yesu wakambiranga uteŵeti wake, Mariya wakaŵa chokoro. (Wonani bokosi lakuti “ Kasi Yosefe Wakafwa Pawuli?”) Kweni Yosefe wakaleka mbiri yiwemi chomene. Ni munthu uyo wakavikilira na kupwelelera mbumba yake, ndipo wakagongowa yayi m’paka kuumaliro. Waliyose uyo ni dada, mutu wa banja, panji Mkhristu waliyose wangachita makora kuyezga chipulikano cha Yosefe.
^ ndime 4 Nyengo zira, para ŵanthu ŵapangana kuti ŵatoranenge yikaŵanga nga kuti ni nthengwa kale.
^ ndime 8 Nyenyezi yira yikaŵa nyenyezi bweka yayi, kweniso ni Chiuta yayi uyo wakayituma. Vikulongora kuti Satana ndiyo wakatuma nyenyezi yira kuti wasangirepo mwaŵi wa kukoma Yesu.
^ ndime 11 Baibolo likulongora kuti Yesu wakachitapo chinthu chakuzizika yayi pambere wandabatizike. Likuti munthondwe ‘wakwamba’ wa Yesu ni uwo wakachita ku Kana.—Yoh. 2:1-11.


text:
Chiuta wakulongosora nkhongono za Behemoti (15-24)
40 Yehova wakalutilira kuzgora Yobu kuti:2 “Kasi munthu uyo wakupenjerezga vifukwa wangalimbana na Wankhongonozose?+Uyo wakukhumba kuchenya Chiuta wazgore.”+3 Yobu wakazgora Yehova kuti:4 “Wonani! Nili wambura kwenelera.+Kasi ningazgora vichi kwa imwe?Naŵika woko lane pa mulomo wane.+5 Nayowoya kamoza, kweni nizgorengeso yayi,Nayowoya kaŵiri, kweni niyowoyengeso yayi.”6 Penepapo Yehova wakamuzgora Yobu kufumira mu chimphepo+ kuti:7 “Uvware zikhore nga ni mwanalume,Nikufumbenge, ndipo unizgore.+8 Kasi utenge urunji wane ngwambura kwenelera?Kasi utenge ndine muheni mwakuti iwe uŵe wakunyoloka?+9 Kasi uli na woko lankhongono nga nda Chiuta waunenesko,+Panji mazgu ghako ghangadudumira nga ngake?+10 Jitozga na uchindami na ukuru,Jivwalika ntchindi na utozi.11 Fumiska kutukutwa kwa ukali wako,Laŵiska waliyose uyo ngwakujikuzga ndipo umukhizge.12 Laŵiska waliyose uyo ngwakujikuzga ndipo umuyuyure,Ndipo ŵaheni uŵakandilizgire pasi pa malo apo ŵimilira.13 Wose uŵabise mu fuvu,Uŵakakilire* mu malo ghakubisika,14 Apo ndipo nanga ndine nizomerenge kwa iwe*Kuti woko lako lamalyero lingakuponoska.15 Sono wona Behemoti,* uyo nkhapanga nga umo nkhapangira iwe.Wakurya utheka nga ni ng’ombe.16 Wona nkhongono izo zili mu chiwuno mwake,Na nkhongono izo zili mu minofu ya mu nthumbo yake!17 Wakunonopeska mchira wake nga ni khuni la sidara,Misipa ya mu vigha* vyake njakulukanalukana.18 Viwangwa vyake ni mipayipi yamkuŵa,Viŵaro vyake vili nga ni ndodo zachisulo.19 Ndiyo wali pakwamba* pa milimo ya Chiuta,Uyo wakamupanga ndiyo yekha wangasendelera kufupi na lupanga lwake.20 Pakuti mapiri ghakumumezgera vyakurya,Uko vinyama vyose vyamuthondo vikuseŵera.21 Wakugona pasi musi mwa khuni laminga,Mu mfwiri wa matete gha mu chisapa.22 Makuni ghaminga ghakumupa mfwiri,Ndipo makuni gha arava gha mu dambo ghakumuzingilizga.23 Para mlonga wakalipa iyo wakopa yayi.Nanga maji gha mu Yorodani+ ghamutimbe ku mulomo iyo wali phee.24 Kasi walipo uyo wangamukora uku wakuwona,Panji kudolora mphuno yake na mbeja?*


text:
GONGWE LA MULINDA NA. 1 2016
Chifukwa Wuli Tikwenera Kuchita Vinthu Mwaunenesko?
Ŵanthu ŵanandi para ŵakuyowoyeskana na ŵanyawo mu maminiti 10 m’paka ŵatetepo kamoza. Chifukwa wuli imwe mukwenera kuyowoya unenesko pera?
Kasi Kuchita Vinthu Mwaunenesko Nkhukhalira?
Ivyo vikachitikira Hitoshi vingalongora nga nkhukhalira nadi.
Umo Ukhuluku Ukumukhwaskirani
Manyani unenesko pa nkhani ya mautesi.
Chifukwa Wuli Mbuwemi Kuchita Vinthu Mwaunenesko
Ivyo vikachitikira ŵanthu ŵanyake vikulongora uwemi wa kuchita vinthu mwaunenesko.
Nipaniko Waka Chaka Chimoza cha Mtende na Chimwemwe
Alain Broggio wakakhwaskika chomene na fundo ya mu Baibolo pa 1 Yohane 1:9.
Kasi Mukumanya?
Kasi kale ŵakapanganga wuli mipukutu, ndipo yikagwiranga wuli ntchito? Kasi “ŵalara ŵa ŵasembe” awo ŵakuzunulika mu Malemba Ghachigiriki ŵakaŵa anjani?
Umo Mungachitira Para Mukukhala Mwawofi
Nthowa zitatu izo zingamovwirani kuti mukhalenge mwakufwasa.
Lekani Kwenjerwa
Yesu wakayowoya kuti tileke kwenjerwa kweniso wakalongosora umo tingachitira.
Kasi Baibolo Likuti Wuli?
Kasi ŵakufwa ŵangazakaŵaso ŵamoyo?
Zinyake izo Zalongoreka mu Magazini
Kasi Baibolo Linganovwira Para Nkhufipa Mtima?
Chiuta wakutipa vinthu vitatu kuti vitovwire para tikufipa mtima.


text: 17 Yumoza wa ŵangelo 7 awo ŵakaŵa na ŵabakule 7+ wakiza na kuniphalira kuti: “Zanga, nikulongorenge umo weruzgikirenge muhule mukuru uyo wakukhala pa maji ghanandi,+2 uyo mathemba gha charu chapasi ghakachita nayo uzaghali,*+ ndipo ŵanthu wose awo ŵakukhala pa charu chapasi ŵakaloŵera na vinyo la uzaghali* wake.”+3 Wakaniyegha na nkhongono ya mzimu kuya nane ku mapopa. Ndipo nkhawona mwanakazi wakhala pa chikoko chiswesi chakuzura na mazina ghamuyuyuro ndipo chikaŵa na mitu 7 na masengwe* 10.4 Mwanakazi wakavwara vitchesamu+ na viswesi, ndipo wakatozgeka na golide na malibwe ghakuzirwa na ngale.+ Mu woko lake wakaŵa na nkhombo yagolide iyo yikazura na vinthu vyakuseluska na vinthu vyaukazuzi vya uzaghali* wake.5 Pa chisko chake pakalembeka zina lakuzizwiska, lakuti: “Babuloni Mukuru, nyinawo wa mahule+ na wa vinthu vyakuseluska vya charu chapasi.”+6 Ndipo nkhawona kuti mwanakazi wakaloŵera ndopa za ŵatuŵa na ndopa za ŵakaboni ŵa Yesu.+Sono nkhati namuwona nkhazizwa chomene.7 Ntheura mungelo wakati kwa ine: “Chifukwa wuli ukuzizwa? Nikuphalirenge chisisi cha mwanakazi+ na cha chikoko icho chikumuyegha ndipo chili na mitu 7 na masengwe 10:+8 Chikoko icho wanguwona chikaŵako, kweni kulije, ndipouli, chili pafupi kufuma mu chizongwe,+ ndipo chikuya ku pharanyiko. Ŵanthu awo ŵakukhala pa charu chapasi, awo mazina ghawo ghandalembeke mu mupukutu wa umoyo+ kufuma apo charu chikambira, ŵazamuzizwa para ŵazakawona chikoko icho chikaŵako, kweni kulije, ndipouli, chizamuŵapo.9 “Apa ndipo pakukhumbikwa mahara pamoza na vinjeru: Mitu 7+ yikwimira mapiri 7 agho mwanakazi wakukhalapo.10 Ndipo pali mathemba 7: ghankhondi ghali kuwa, limoza lilipo, linyake lindize. Kweni para liza likwenera kukhalapo kanyengo kachoko waka.11 Chikoko icho chikaŵako kweni kulije,+ ndichoso ni themba la 8, kweni likufuma mu mathemba 7 ghara, ndipo likuya ku pharanyiko.12 “Masengwe 10 agho wanguwona ghakwimira mathemba 10 agho ghachali ghandapokere ufumu, kweni ghazamupokera mazaza kuŵa mathemba mu ora limoza pamoza na chikoko.13 Iwo ŵali na maghanoghano ghakuyana, ntheura ŵazamupeleka nkhongono zawo na mazaza ku chikoko.14 Iwo ŵazamurwa nkhondo na Mwana wa mberere,+ kweni chifukwa chakuti iyo ni Fumu ya mafumu na Themba la mathemba,+ Mwana wa mberere wazamuŵathereska.+ Kweniso awo ŵali nayo pamoza, awo mbakuchemeka, ŵakusoleka na ŵakugomezgeka ŵazamuthereska nayo pamoza.”+15 Wakati kwa ine: “Maji agho wanguwona, agho muhule wakukhalapo, ghakwimira ŵanthu, mizinda, mitundu, na malulimi.*+16 Masengwe 10+ agho wanguwona, na chikoko,+ ivi vizamumutinkha muhule+ ndipo vizamumuparanya na kumuleka wali nkhule. Vizamurya minofu ya thupi lake na kumotcha thibu na moto.+17 Chifukwa Chiuta wakaŵika ichi mu mitima yawo kuchita maghanoghano ghake,+ enya, kufiska maghanoghano ghawo ghakuyana na kupeleka ufumu wawo ku chikoko,+ m’paka mazgu gha Chiuta ghafiskike.18 Ndipo mwanakazi+ uyo wanguwona wakwimira msumba ukuru uwo ukuchita ufumu pa mathemba gha charu chapasi.”